Нейрокс – medu.uz – Дорилар ҳақида маълумотлар ўзбек тилида\nHome Йўриқномалар Нейрокс\nПрепаратнинг савдо номи: Нейрокс\nТаъсир қилувчи модда: (ХПН): этилметилгидроксипиридин сукцинати\n1 ампула (2 мл) фаол модда сифатида 100 мг этилметилгидроксипиридин сукцинати сақлайди.\n1 ампула (5 мл) фаол модда сифатида 250 мг этилметилгидроксипиридин сукцинати сақлайди.\n1 ампула (10 мл) фаол модда сифатида 500 мг этилметилгидроксипиридин сукцинати сақлайди.\n1 ампула (20 мл) фаол модда сифатида 1000 мг этилметилгидроксипиридин сукцинати сақлайди.\nёрдамчи моддалар: натрий дисульфити, инъекция учун сув.\nЭтилметилгидроксипиридин сукцинати (ЭМГПС) эркин радикал жараёнларнинг ингибитори, антигипоксик, стресспротектив, ноотроп, тиришишга қарши ва анксиолитик таъсирга эга бўлган мембранопротекторидир. 3-оксипиридинлар синфига киради. Таъсир механизми антиоксидант ва мембранопротектор хусусиятлари билан боғлиқ. Липидларнинг перекисли оксидланишини бостиради, супероксидазанинг фаоллигини оширади, липид-оқсил нисбатини оширади, ҳужайралар мембраналарининг структураси ва функциясини яхшилайди. Мембранага боғланган ферментлар, рецептор комплексларнинг фаоллигини модуллайди, бу уларни лигандлар билан боғланишига, биомембраналарнинг структур-функционал шаклланганлигини сақланишига, нейромедиаторларининг ташилишига ва синаптик ўтказилишини яхшиланишга ёрдам беради. Бош мияда дофаминнинг концентрациясини оширади. Аэроб гликолизнинг компенсатор фаоллигини кучайтиради ва Кребс циклида гипоксия шароитларида аденозинтрифосфор кислотаси ва креатинфосфатни ошиши билан оксидланиш жараёнларининг сусайиши даражасини пасайтиради, митохондрийларнинг энергияни синтезловчи фаолиятини фаоллаштиради. Патологик ҳолатларда (шок, гипоксия ва ишемия, мия қон айланишининг бузилишлари, этанол ва антипсихотик дори воситалари билан интоксикация) организмнинг турли шикастловчи омилларнинг таъсирига чидамлилигини оширади. Бош мияни қон билан таъминланишини ва метаболизмини, микроциркуляцияни ва қоннинг реологик, хусусиятларини яхшилайди, тромбоцитлар агрегациясини камайтиради. Қон ҳужайраларининг (эритроцитлар ва тромбоцитлар) мембраналрини барқарорлаштиради, гемолиз ривожланиши эҳтимолини пасайтиради. Гиполипидемик таъсирга эга, умумий холестерин ва паст зичликдаги липопротеинлар миқдорини камайтиради.\nИшемияга учраган миокардда метаболик жараёнларни нормаллаштиради, некроз зонасини камайтиради, миокарднинг электрик фаоллиги ва қисқарувчанлигини тиклайди ва/ёки яхшилайди, шунингдек ишемия зонасида коронар оқимини оширади, нитропрепаратларнинг антиангинал фаоллигини оширади, ўткир коронар етишмовчилигида реперфузион синдромининг оқибатларини камайтиради.\nСтрессопретектор таъсири стрессдан кейинги ҳатти-ҳаракатни, соматовегатив бузилишларни “уйқу-тетиклик” циклларини, ўрганиш жараёнлари ва хотирани тикланиши, бош миянинг турли структураларида дистрофик ўзгаришларни камайиши билан намоён бўлади.\nЭтилметилгидроксипиридин сукцинати абстинент синдромида яққол антитоксик таъсирга эга, ўткир алкоголли интоксикациянинг неврологик ва нейротоксик кўринишларини бартараф қилади, ҳатти-ҳаракат ва когнитив бузилишларни тузатади. Этилметилгидроксипиридин сукцинати таъсири остида транквилизияловчи, нейролептик, антидепрессив, уйқу ва тиришишга қарши воситаларнинг таъсири кучаяди, бу уларнинг дозасини ва ножўя самараларини камайтириш имкониятини беради.\nМушак ичига юборилганидан кейин қон плазмасида препарат 4 соат давомида аниқланади. Мушак ичига юборилганида максимал концентрацияга эришиш вақти – 0,3-0,58 соат. Мушак ичига 400-500 мг дозада юборилганида максимал концентрацияси\n2,5-4 мкг/мл. Этилметилгидроксипиридин сукцинати қон ҳавзасидан тез аъзолар ва тўқималарга ўтади ва организмдан тез чиқарилади. Мушак ичига юборилганида препаратни организмда тутиб турилишини ўртача вақти – 0,7-1,3 соат. Глюкуронланиш йўли билан метаболланади. Сийдик билан тез асосан метаболитлари кўринишида (12 соат ичида 50%) ва озгина миқдори – ўзгармаган ҳолда (12 соат ичида 0,3%) чиқарилади. Препарат қабул қилинганидан кейинги биринчи 4 соат давомида энг жадал чиқарилади. Сийдик билан ўзгармаган препарат ва метаболитларини чиқарилишининг кўрсаткичларида аҳамиятли шахсий ўзгаришларга эга.\nмия қон айланишини ўткир бузилишлари (мажмуавий даволаш таркибида);\nвегетатив (нейроциркулятор) дистония синдроми;\nневротик ва неврозсимон ҳолатлардаги хавотирлик ҳолатлари;\nтурли босқичлардаги очиқ бурчакли глукома, комплекс даволаш таркибида;\nалкоголизмдаги неврозсимон ва вегетатив–томирли бузилишларни устунлиги билан кечувчи абстинент синдроми;\nантипсихотик дори воситалари билан ўткир интоксикация.\nМушак ичига (м/и) ёки вена ичига (в/и) (оқим билан ёки томчилаб) юборилади. Инфузион юбориш усулида препаратни натрий хлоридининг 0,9% эритмасида суюлтириш керак.\nНейрокс оқим билан аста-секин 5-7 минут давомида, томчилаб – минутига 40-60 томчи тезлик билан юборилади. Максимал суткалик доза 1200 мг дан ошмаслиги керак.\nМияда қон айланишини ўткир бузилишларида Нейрокс мажмуавий даволашда биринчи 10-14 кунлари вена ичига томчилаб 200-500 мг дан суткада 2-4 марта, сўнгра – 2 ҳафта давомида мушак ичига 200-250 мг дан суткада 2-3 марта юборилади.\nБош-мия жароҳати, бош-мия жароҳатларининг оқибатларида Нейрокс 10-15 кун давомида в/и томчилаб 200-500 мг дозада суткада 2-4 марта қўлланади.\nДекомпенсация босқичидаги дисциркулятор энцефалопатияда Нейроксни в/и оқим билан ёки томчилаб 200-500 мг дозада суткада 1-2 марта 14 кун давомида буюриш керак. Сўнгра – кейинги 2 ҳафта давомида м/и суткада 100-250 мг дан юборилади.\nДисциркулятор энцефалопатияни курсли профилактикаси учун Нейрокс 10-14 кун давомида м/и 200-250 мг дозада суткада 2 марта юборилади.\nНейроциркулятор дистонияда, невротик ва неврозсимон ҳолатларда препарат 14 кун давомида м/и суткада 50-400 мг дан юборилади.\nЎткир миокард инфарктида комплекс даволаш таркибида Нейрокс в/и ёки м/и 14 сутка давомида миокард инфарктини анъанавий даволаш (нитратлар, бета-адреноблокаторлар, ангиотензинга айлантирувчи фермент (ААФ) ингибиторлари, тромболитиклар, антикоагулятлар ва антиагрегант воситалар, шунингдек кўрсатмалар бўйича симптоматик воситаларни ўз ичига олувчи даволаш) фонида юборилади.\nБиринчи 5 сутка давомида Нейрокс вена ичига юборилади, кейинги 9 сутка давомида препарат мушак ичига юборилиши мумкин.\nПрепаратни вена ичига юборишни томчилаб инфузия йўли билан (аста-секин) 30-90 минут давомида (0,9% ли натрий хлориди эритмаси ёки 5% ли декстроза (глюкоза) эритмасининг 100-150 мл да) ўтказилади, зарурат туғилганида препаратни камида 5 минут давомийликдаги оқим билан аста-секин юбориш мумкин.\nПрепаратни юборишни ҳар 8 соатдан сўнг суткада 3 марта (в/и ёки м/и) амалга оширилади. Суткалик терапевтик доза суткада тана вазнига 6-9 мг/кг ни, 1 марталик доза – тана вазнига 2-3 мг/кг ни ташкил қилади. Максимал суткалик доза 800 мг дан, бир марталик эса – 250 мг дан ошмаслиги керак.\nТурли босқичдаги очиқ бурчакли глаукомада комплекс даволаш таркибида Нейрокс 14 кун давомида м/и суткада 100-300 мг дан суткада 1-3 марта юборилади.\nАлкоголли абстинент синдромида Нейрокс 5-7 кун давомида м/и ёки в/и томчилаб 200-500 мг дозада суткада 2-3 марта юборилади.\nАнтипсихотик дори воситалари билан ўткир интоксикацияда препарат 7-14 кун давомида в/и суткада 200-500 мг дозада юборилади.\nПарентерал юборилганида (айниқса вена ичига оқим билан): оғизни қуриши, “металл” таъми, бутун тана бўйлаб “оқиб келаётган иссиқ” ҳисси, томоқни қирилиши ва кўкрак қафасида дискомфорт, ҳавони етишмаслиги туйғуси (одатда ҳаддан ташқари тез юбориш тезлиги билан боғлиқ бўлиб, қисқа муддатли характерга эгадир).\nУзоқ муддат қўлланганида – кўнгил айниши, метеоризм, уйқуни бузилиши (уйқучанлик ёки уйқуга кетишни бузилиши).\nпрепарат ёки унинг компонентларига юқори шахсий сезувчанлик;\nЭҳтиёткорлик билан: анамнезидаги аллергик касалликлар ва реакциялар, шу жумладан сульфитларга юқори сезувчанликда.\nБензодиазепин анксиолитиклари, тутқаноққа қарши (карбамазепин), паркинсонизмга қарши (леводопа) дори воситаларининг, нитратларнинг таъсирини кучайтиради. Этанолнинг токсик самараларини камайтиради.\nДаволаш даврида автотранспортни ҳайдашда ва диққатни юқори жамлашни ва психомотор реакциялар тезлигини талаб қилувчи потенциал хавфли фаолият турлари билан шуғулланишда эҳтиёткорликка риоя қилиш керак.\nСимптомлари: уйқуни бузилиши (уйқусизлик, айрим ҳолларда – уйқучанлик); вена ичига юборилганида – аҳамиятсиз ва қисқа муддатли (1,5-2 соатгача) қон босимини ошиши.\nДаволаш: одатда даволаш талаб қилинмайди – симптомлар бир сутка давомида мустақил йўқолади. Уйқусизликнинг оғир ҳолларида –нитразепам 10 мг, оксазепам 10 мг ёки диазепам 5 мг. Артериал босим ҳаддан зиёд ошганида – артериал босимни назорати остида гипотензив дори воситалари.\n2 мл дан синдириш учун рангли халқаси ёки рангли нуқтаси ва чизиқчаси бўлган ёруғликдан ҳимояланган шиша ампулада. Ампулага қўшимча равишда бир, икки ёки учта рангли халқа ва/ёки икки ўлчамли штрих-код, ва/ёки ҳарф-рақамли кодировка туширилади ёки қўшимча рангли халқасиз, икки ўлчамли штрих-кодсиз, ҳарф-рақамли кодировкасиз бўлади. 5 ампула дан контур уяли ўрамда.\n1, 2, 4 ёки 10 контур уяли ўрамдан қўллаш бўйича йўриқномаси билан бирга картон қутида.\n5 мл дан синдириш учун рангли халқаси ёки рангли нуқтаси ва чизиқчаси бўлган ёруғликдан ҳимояланган шиша ампулада. Ампулага қўшимча равишда бир, икки ёки учта рангли халқа ва/ёки икки ўлчамли штрих-код, ва/ёки ҳарф-рақамли кодировка туширилади ёки қўшимча рангли халқасиз, икки ўлчамли штрих-кодсиз, ҳарф-рақамли кодировкасиз бўлади. 5 ампула дан контур уяли ўрамда.\n1, 2, 4 контур уяли ўрамдан қўллаш бўйича йўриқномаси билан бирга картон қутида.\n10 мл ёки 20 мл дан синдириш учун рангли халқаси ёки рангли нуқтаси ва чизиқчаси бўлган ёруғликдан ҳимояланган шиша ампулада. Ампулага қўшимча равишда бир, икки ёки учта рангли халқа ва/ёки икки ўлчамли штрих-код, ва/ёки ҳарф-рақамли кодировка туширилади ёки қўшимча рангли халқасиз, икки ўлчамли штрих-кодсиз, ҳарф-рақамли кодировкасиз бўлади. 1 ампула дан контур уяли ўрамда.\n1 контур уяли ўрамдан қўллаш бўйича йўриқномаси билан бирга картон қутида.


ЎзА - “Ўзсаноатқурилишбанк” мунис аёлларни хотин-қизлар куни билан самимий табриклайди\n“Ўзсаноатқурилишбанк” мунис аёлларни хотин-қизлар куни билан самимий табриклайди\n08.03.2018 15:01 Чоп этиш версияси\nМуҳтарама онахонлар, меҳрибон опа-сингиллар, дилбар қизлар! “Ўзсаноатқурилишбанк” жамоаси Сиз азизларни табиат тобора чирой очиб бораётган ушбу кунларда баҳор айёмининг илк байрами бўлмиш 8 март – Халқаро хотин-қизлар куни билан самимий муборакбод этади.\nГўзаллик ва нафосат, меҳру муҳаббат, вафо ваназокат рамзи бўлган, ўзининг меҳрибонлиги, қалб саҳовати билан ҳар қайси оилани оила қиладиган, унга файзу тароват берадиган аёлларимизнинг бетакрор фазилатлари ҳақида ҳар қанча гапирсак, уларни ҳар қанча эъзозласак арзийди.\nЗеро, хонадонларимиз фариштаси, ҳаётимиз чароғбони бўлмиш меҳрибон оналаримиз, азиз опа-сингилларимиз ана шундай юксак эҳтиромга, эътибору эъзозга муносибдирлар.\nМуҳтарама аёлларимизга хос бўлган меҳнатсеварлик, меҳрибонлик, шукроналик ваорасталик, рўзғорни, умуман, оилани оқилона бошқариш фазилатларини таърифлашга тил ҳам ожизлик қилади.\n“Оила ва жамият устуни, ҳаётимизнинг файзи ва кўрки бўлган хотин-қизларни эъзозлаш, уларга ҳурмат ва эҳтиром кўрсатиш халқимиз учун азал-азалдан буюк қадрият бўлиб келган ва шундай бўлиб қолади. Чунки сизлар билан ҳаётимиз гўзал ва мазмунли, хонадонларимиз обод ва нурафшондир”, - деб эътироф этадилар юртбошимиз Шавкат Мирзиёев.\nАслида юрт тинчлиги, фарзандлар баркамоллиги, ўзининг соғлиги, оила хотиржамлиги, яқинларинингсоғ-саломатлиги аёл учун энг катта бахт ҳисобланади. Биз ҳар кунингиз ана шундай бахтли ва байрамона бўлишини чин дилдан тилаймиз!\nЯна бир бор Сизларни баҳор элчиси бўлган, ўзингиздек гўзал ва дилбар байрамингиз билан табриклар эканмиз, хонадонларингиздан шоду хуррамлик, қут-барака аримасин, фарзандларингиз ва яқинларингиз, қолаверса, бизнинг бахтимизга ҳамиша омон бўлинг деймиз!\nҚадрли опа-сингиллар, юксак меҳр ва муҳаббат ардоғида бўлиш ҳаммангизга ҳар доим насиб этаверсин! Байрамингиз муборак бўлсин!\n“Ўзсаноатқурилишбанк” Сиз азизларни юксак қадрлайди!


Устувор мақсад – ватан равнақи, халқ манфаати | Ўзбекистон "Адолат" социал-демократик партияси\nУстувор мақсад – ватан равнақи, халқ манфаати\n30 Январь, 14:58 • Қашқадарё вилояти, Муносабат, Янгиликлар • 195 марта кўрилди • Комментариев к записи Устувор мақсад – ватан равнақи, халқ манфаати нет\nЎзбекистон Республикаси Президенти Шавкат Мирзиёев ҳудудларда амалга оширилаётган ободонлаштириш ва бунёдкорлик ишлари, ижтимоий-иқтисодий ислоҳотларнинг бориши билан яқиндан танишиш, одамлар билан мулоқот қилиш мақсадида 28-30 январь кунлари Қашқадарё вилоятида бўлди.\nПрезидентимиз ташрифнинг дастлабки кунида Яккабоғ туманидаги Анзур Нормуродов етакчилик қилаётган ишлаб чиқариш корхонасида тадбиркорлар билан юзма-юз мулоқот ўтказди. Бу ерда жаҳон андозаларига мос равишда ишлаб чиқарилаётган мева шарбатини экспортга йўналтириш юзасидан қимматли маслаҳатлар берди.\nШу куни давлатимиз раҳбарининг қадимий ва табаррук Шахрисабз замини аҳолиси билан бўлиб ўтган учрашувлари ҳам ғоят самарали кечди.\nДарҳақиқат, улканлиги жиҳатидан дунё тарихида алоҳида ўрин тутадиган Дорус-саодатнинг буюк нилий гумбазларига, бу ердаги ўнлаб тарихий обидаларга ҳайрат билан боққан, биз шахрисабзликларнинг шу кунларда яратаётган биноларига назар ташлаган, юз бераётган хайрли ўзгаришлар билан танишган ҳар бир юртдошимиз буларни яққол ҳис қилади. Шу туфайли ҳам Президентимиз таъкидлаганларидек, Шахрисабз бутун ўзбек халқининг ғуруридир.\nЮртбошимизнинг ғамхўрликлари ва алоҳида эътиборлари туфайли Шахрисабз шаҳримиз йил сайин янгича қиёфага кириб бормоқда. Тарихий обидаларни реконструкция қилиш, таъмирлаш, ободонлаштириш ишлари ҳурматли Президентимизнинг бир лаҳза бўлсин эътиборларидан четда қолаётгани йўқ. У кишининг саъи-ҳаракатлари туфайли “Дорут-тиловат” мажмуидаги Кўкгумбаз, Гумбази Сайидон ва Шамсиддин Кулол мақбаралари қайта таъмирланиб, саёҳатчилар қадами узилмайдиган зиёратгоҳларга айлантирилди. Президентимиз ташрифлари чоғида бизнинг Оқсаройни, Дорус-саодатни, Кўкбузни зиёрат қилдилар ва ўзларининг тавсиялари билан ўртоқлашдилар.\nШунингдек, давлатимиз раҳбари Шахрисабзни ҳалқаро туризм шаҳарларидан бирига айлантириш, турли давлатлардан келаётган саёҳлар сонини кескин кўпайтириш юзасидан ҳам бир қатор таклифларини билдириб ўтди.\nШу билан биргаликда Президентимиз ташаббуси билан Шахрисабзга Афросиёб тез юрар поездининг қатнови йўлга қўйилаётгани ҳам ҳалқимизнинг кўнглини тоғдай кўтарди. Бундан ташқари, қўҳна ва минг-минг йиллик тарихлар кечмиши яшириниб ётган Шахрисабз заминида мақомчиларнинг республика кўрик-танловини ўтказилиши ҳам аҳолининг айни дилидаги иш бўлди. Президентимиз Шахрисабзга ташрифлари давомида кўрик танловга кўрилаётган ҳозирлик билан ҳам танишдилар ва мутасаддиларга зарур йўл-йўриқ ҳамда топшириқлар бердилар.\nМен бир партия фаоли сифатида Президентимиз Шавкат Миромоновичнинг қайси вилоятга ташриф буюрмасинлар қуйидаги сўзларини бот-бот таъкидлашларини мамнунлик билан эътироф этаман.\n“Асосий мақсадимиз- ҳалқимизни рози қилиш, одамларнинг фаровон яшаши учун барча имкониятларни яратишдир”.\nҲа, азиз ҳамюртлар, ҳақиқатдан ҳам шундай. Одамларнинг ўз ҳаётидан кўнгли тўлсагина, руҳи кўтарилади, эртанги кунга ишонч билан қарайди, янги-янги марраларга интилади.\nШахрисабз туман Кенгаши раиси\nУстувор мақсад – ватан равнақи, халқ манфаати was last modified: Январь 30th, 2018 by matbuot\n« Буюк сиймо хотираси – доимо қалбимизда Халқ ўз қаҳрамонларини унутмайди »


Токио-2020 лицензиатимиз Олма-отадаги турнирда зафар қучди\nҚозоғистоннинг Олма-ота шаҳрида спорт гимнастикаси бўйича халқаро мусобақа бўлиб ўтди. Эътиборлиси, ушбу мусобақада иштирок этган ҳамюртларимиз юқори натижалар қайд этишди.\nХусусан, Токио-2020 йўлланмасига эга бўлган Расулжон Абдураҳимов кўпкураш машқида 13,650 балл билан энг яхши натижани қайд этди ва мусобақа ғолибига айланди. Шунингдек, эркин машқ бўйича Ўткирбек Жўраев ҳамда Фаёзиддин Маматқулов мос равишда кумуш ва бронза медалларига эгалик қилишди.\nТурнир давомида яна бир қатор вакилларимиз ўз иштироклари билан мураббийлар штаби томонидан қўйилган вазифани бажардилар. Таъкидлаш жоиз, бу мусобақа вакилларимиз учун Жаҳон кубоги олдидан ўзига хос тайёргарлик вазифасини ўтаб берди.\nҚиличбозлик бўйича Республика очиқ кубогида энг кучли шпагачилар аниқланди


Сизнингча қандай: Роналду зўрми ёки Месси? - Yoshlar.com\nСизнингча қандай: Роналду зўрми ёки Месси?\nМаксим Дюпюи, "Eurosport.com”нинг французча версияси бош муҳаррири:\nМесси ва Роналдудан бирини танлаш дегани, худди "The Beatles” ва "The Rolling Stones”дан бирини танлашдек қийин масала. Айниқса, бир вақтнинг ўзида. Булар иккови икки хил дунё, аммо улар майдонга тушишлари билан мўъжиза яратишади. Месси Роналдуга ўхшаб олифта кўринмайди. Криштиану эса футбол экспрессасида Мессига тенглаша олмайди. Фақат рақамларгина уларни тенглаштириши мумкин.\nАргентиналик Пеле ва Марадонанинг ҳақиқий меросхўридир, уларни Худони ўзи қўллаган бўлса, Мессини ҳам шундай сийлаган. У буни фаолиятини бошлагани ҳамоноқ исботлаган. Ундаги барча нарса табиий, қарорлари ҳайратланарли ва у тарихда ўз номини ёзиб қўйишга муносиб. CR7 – бу табиат кучи. Тезлик, қувват, куч, техника, жисмоний ҳолат уни жанговар машинага айлантирган. Роналду буларнинг барига пешона тери эвазига эришган. Унинг юксалиши Мессиникига қараганда текис, аммо уларнинг ҳар иккиси бу истеъдодини асосий рақибни мағлуб этишга йўналтиришган.\nИгорь Зеленицын, "Eurosport.com”нинг русча версияси бош муҳаррири:\nТанлов жудаям оддий ва хулоса бўлиб ўтаётган жараёнлар билан бевосита боғлиқ. Мессининг тўп билан қандай муомала қилишини томоша қилинг. (яна бир бор!) У ҳар сафар имкон туғилиши билан ўзининг янги қарорини чиқаради. Месси ақлининг ҳар бир янги чиқарган қарори кишига ҳайрат туҳфа этади. Улар машқларда такрорланадиган ҳаракатларга мутлақо ўхшамайди (минг шундоқ кўринган тақдирда ҳам).\nКриштиану – умуман ўзгача. У энг тез, энг кучли, энг қизиққон. Лекин биласизми, буларнинг бари босқичма-босқич эришилган ютуқлардир. У – футбол тарихидаги энг зўр атлет (агар шундай дейиш лозим бўлса). Ўзининг қарорларини кўникмаларининг тўпламидан танлаб олади. У ҳар сафар муаммолар олдида янги қарор чиқариб ўтирмайди. Шу боис "Месси ёки Роналду?” деган саволни "Мускуллар ёки ақл?” деб алмаштирган маъқул. Менинг назаримда ақлда гап кўп.\nХорхе Ордас, "Eurosport.com” ижтимоий медиасининг испанча версияси муҳаррири:\nБу футбол тарихидаги энг қийин саволларнинг энг қийини. Худди "кимни кўпроқ яхши кўрасан дадангними ёки ойингними”, деганга ўхшаш. Менимча Месси футбол тарихидаги энг зўр ўйинчи, аммо у футбол тарихидаги энг кучли характер эгаси билан бир вақтда яшамоқда.\nБир томондан олиб қаралганда Мессининг услуби мутлақо бетакрор. Иккинчи томондан Криштиану ўта эҳтирос билан тўп сурадиган футболчи. У энг зўри бўлиши шарт, бўлмаса энг зўри Месси бўлиб қолади. Шу мақсадда у тинимсиз ҳаракат қилгани қилган (гарчи унинг мақсади бир қарашда "тарихда энг зўри бўлиш”га қаратилгандек туюлсада). Пеле ёки Марадона пайтида бўлгандаку Криштиану энг зўри бўлиши мумкин эди, аммо Месси – бу энди бошқа даража.\nРафал Сак, "Eurosport.com”нинг полякча версияси бош муҳаррири:\nТехника, физика ва табиий чаққонлик Мессини футбол генийсига айлантирган. Мен унинг ижодий қобилиятини Криштиану Роналдунинг қуввати ва натижасидан устун қўйиб келганман. Португалиялик ўзининг идеал жисмоний қуввати ва ниҳоятда катта динамикаси билан менга ҳиссиётдан, эркинликдан, ижодкорликдан йироқ машинани эслатади. Албатта, иккаласи ҳам даврий ўйнашади: гоҳида Месси яхши, гоҳида Роналду. Иккаласи ҳам ўз жамоасига керакли натижа келтира олади. Лекин айнан ташаббус кўрсатиш ва эркинлик жиҳатидан мен бу саволга иккиланмай Месси, дея оламан.\nЛука Стакул, "Eurosport.com”нинг итальянча версияси бош муҳаррири:\nМалака ва голеадорлик имкониятлари томонидан олиб қарайдиган бўлсак Месси энг яхши ўйинчи, атлетизм ва меҳнаткашлик жиҳатидан эса Криштиану энг зўри. Бу икки машҳур юлдуздан бирини танлаш қийин масала. Йил давомида кузатишларимиз натижасида шунга амин бўлдикки, Месси такрорланмас. Бироқ CR7 иккита жамоа таркибида икки марта Чемпионлар лигаси ғолиблигини қўлга киритди. Буни эса Месси бажаролмайди, чунки у "Барселона”дан умуман кетмайди.\nАлекс Чик, "Eurosport.com”нинг британча версияси бош муҳаррири:\nИшқибозлар ўртасида бу борада шафқатсиз "жанг” боради. Мессининг мухлислари Роналдуни мазах қилишдан чарчашмайди ва аксинча. Бу шармандалик, ахир биз икки буюк футболчи яшаётган даврда яшаяпмиз, ундан кўра уларнинг ўйнидан завқ ола билишимиз лозим.\nРоналду – бу эҳтирос зафари. У ўзининг мана шу ҳислати туфайли охирги ўн йилликдаги ажойиб голларнинг муаллифига айланди. Ўтказадиган тинимсиз машқлар (Уэйн Рунидан фарқли ўлароқ) уни бошдан оёқ истеъдод билан қоплади ва кўз ўнгимизда унинг очилмаган қирраларини намоён этди. Аммо унинг айрим сифатлари жамоа зарарига ўйнайди. Месси бошқача: у ҳаддидан ошиб кетувчи фаришта эмас, балки ишини билиб қиладиган шахс. Лео ўз ўйини билан нафақат жамосига самара келтиради, балки мухлисларини ҳам доим рози қилади. Роналду – ажойиб персонаж, Месси эса – (муболағасиз) кучли ўйинчи. Улар ўйнаётган замонда яшаш ва улардан бирининг иккинчи ўринда туришини (шундай кучли ўйинчи бўлишларига қарамай) кўришнинг насиб қилиши бизнинг бахтимиздир.\nТомас Янц, "Eurosport.com”нинг немисча версияси бош муҳаррири:\nМесси ёки Роналду – бу дидга боғлиқ савол. Мен Роналдуга ўхшаш йигитларни афзал биламан. Португалиялик – меҳнатсевар ва гений. У футбол оламидаги барча ютуқларни қўлга киритган, аммо шундай бўлсада янада юксалиш сари илдамлаб бораяпти. Худди Мессига ўхшаб у ҳам ўйин тақдирини ҳал этиши, гол уриши, Чемпионлар лигаси, Ла Лига, ЖЧ-2014 да бутун жамода фақатгина бир ўзи ўйнаши мумкин.\nҲар икки йигитда ҳам юксак техника бор. Месси кичкина бўлиши мумкин, аммо у тўп билан нималар қилишини томоша қилиш жудаям ёқимли. Аммо Роналду шахс сифатида ундан бир қанча қизиқарлироқ. Месси Барселона мактабидан чиққан ўқувчиларга ўхшайди, Криштиану эса кучли кўринади. Уларни дунёқарашлари ва ўзларини севишлари бир-бирига ўхшайди, бироқ улар билан ўйнаган инсонларнинг фикри бошқача. Роналду – жамоавий ўйинчи. У ҳар қандай жамаонинг ғалаба калитидир. Шу боис у ҳар гал жарима тўпини тепганда ўзига хос CR7 брендини яратади. Криштиану – футбол бизнесини худди шоу-бизнес каби ёрқин қила олган биринчи футболчидир!\nБиз бугун эътиборингизга турли дунёқарашга эга мутахассисларнинг билдириб ўтган фикрларини холис ёритиб бердик. Мақсадимиз у ёки бу футболчини мақташ ёки ерга уриш эмас. Ҳар кимнинг ўз фикри бор, ўз қаричи бор. Шу ўринда бу масалага, бу саволга сиз қандай жавоб берган бўлардингиз? Xabardor.uz фикрларингизни ҳурмат қилади!\nКомментарии (15) | Добавить: 11.04.2015\n15. Sardor_Ilhomov (13.04.2015 20:32)\n14. Brave3414 (13.04.2015 09:33)\nAlbatta Cristianu Ronaldu! Realga kemasdan Myu da nmala qganini eslela va hozir Realdachi... CR7 N1))\n13. maruf1994r (13.04.2015 03:24)\nMessi Kuchli i juda ham Aqqili Fudbool chi OMAD\n12. Donerchiman (13.04.2015 01:53)\nHar ikkisi ham yaxwi footbalis men ranaldoni muhlisiman.\n11. Ronaldu07 (12.04.2015 18:39)\nRonaldu tengsiz gap yö vapwi\n10. one_republic (12.04.2015 16:46)\nMenga ronaldoni xarakteri yoqmaydi. O'zicha jizzaki odam nmasigadir keriladi qiliqlarini ko'rib trishib qolaman\n9. NURIDDINBEK-Muxtorov (12.04.2015 06:35)\n8. NURIDDINBEK-Muxtorov (12.04.2015 06:34)\nNima bo'lgandayam tan olish kerak ranaldu baribir kuchli\n7. DJNext (12.04.2015 06:13)\n6. 5471999qq (12.04.2015 04:43)\nLutfullo zur :-D


Business class 15:18 / 28.08.2018 15706\nФарзандингиз муваффақиятга эришиши учун барча зарурий кўникмаларни оляптими? Блогер Ларри Ким бундай шахсий хислатлар рўйхатини келтириб ўтди.\nБолаларингиз учун фақат энг яхшисини раво кўрасиз.\nТасаввур қилинг. Қизингиз ёки ўғлингиз ўз ғоясини кўп миллионлик бизнесга айлантирмоқда ва бу жараёндан ўзи ҳам улкан завқ оляпти.\nYouTube-канали миллионта обуначига эга, миллиардлаб марта томоша қилиниб, 1,3 миллион доллардан ортиқ даромад келтирадиган Эван ҳақида эшитгансиз. Эван бор-йўғи тўққиз ёшда. Бу эса кўплаб мисоллардан бири.\nМашҳур тадбиркорларнинг кўпчилиги миллионерга айланганида 20 ёшга ҳам тўлмаган.\nФарзандингиз ҳам умидли тадбиркорлардан бирига айланадими?\nБаъзида айрим кишилар айнан шу мақсадда туғилгандек туюлса ҳам ота-оналар фарзандларига янги Стив Жобс ёки Элизабет Холмсга айланишда ёрдам берадиган бир неча қимматли сабоқларни бера олишади.\nФарзандингиз бадавлат тадбикор бўлмаган, дунёни ўзгартирмаган тақдирда ҳам у ўзи танлаган ҳаёт йўлида бу кўникмалар унга фойдали бўлади.\nБу саккиз кўникма нимадан иборат? Ота-оналарга фарзандлари ҳаракатларини кузатиш имконини берувчи Pumpic иловаси асосчилари болага буюк етакчи бўлиб улғайишда ёрдам берадиган хислатлар рўйхатини таклиф этишди.\nРуҳий барқарорлик: болаларга ўз ҳис-туйғуларини намойиш этишга рухсат беринг. Уларнинг ҳисларини чекламанг.\nИнновацион фикрлаш ва ижодкорлик: болалар ўйнасин – жараён давомида улар ўз ижодий қобилиятларини максимал даражада ишга солишади.\nҚатъият: болаларда мустақилликни ривожлантиринг. Бунинг учун уларга вазифалар беринг ва уларни бажарса, мукофотланг. Улар учун намунага айланинг ва вақтни бесамар ўтказманг.\nҚизиқувчанлик: фарзандларингизни янги қизиқишларини рағбатлантиринг. Бир муддат гаджетлардан чалғиб, улар билан музей, дам олиш марказларига боринг.\nЎзига бўлган ишонч: болаларни шахсий фикрга эга бўлишга ўргатинг. Уларга қарорлар қабул қилиш имконини беринг. Бу сизнинг позициянгизга тўғри келмаса ҳам болалар танловни амалга ошириб, унинг оқибатларидан сабоқ олсин.\nЭмпатия: боланинг индивидуаллигини ҳурмат қилинг. Унга ўз туйғуларини очиқ баён этишига ёрдам беринг.\nОптимистлик: ижобий тафаккурни ривожлантириш учун болаларга эзгулик ва илҳом бахш этувчи ҳикояларни сўзлаб беринг.\nБўлишиш кўникмаси: туманингизни ободонлаштиришда фарзандларингиз билан бирга иштирок этинг.\nБалки айнан шу фойдали кўникмалар сабаб фарзандингиз «ҳалок бўлаётган» саноатни жонлантириши, етук мусиқачига айланиши ва бошқа биров томонидан яратилган маҳсулотга ўзгачалик бериб, миллионларни ишлаб топиши мумкиндир.\nЯхши ота-оналар фарзандига илҳом беради. Сиз уларни муваффақиятга эришиш учун қўлдан келган бари ишларни амалга оширишга ўргатяпсизми? Шунга умид қиламиз. Дунё учун беришимиз мумкин бўлган энг яхши нарса – бу етакчиларнинг янги авлоди.\n15:30 / 18.11.2021 22234\nЗеленский: 1-2 декабрь кунлари давлат тўнтаришига тайёргарлик кўрилмоқда\n23:06 / 27.11.2021 1999\n22:47 / 27.11.2021 338\nТожикистоннинг Хоруғ шаҳрида фуқаро ўлими сабабли бир неча кундан буён норозилик митинглари ўтказилмоқда\n22:20 / 27.11.2021 3432\nЭкоқўмита: 48 миллиард сўмлик жарима ва компенсациялар ҳамон ундирилмаган\n22:02 / 27.11.2021 758


Ўзбекистон Республикаси раҳбари ва ЕТТБ раҳбари ҳамкорлик истиқболларини муҳокама қилди\nШавкат Мирзиёев ЕТТБ раҳбари билан ҳамкорликни ривожлантириш истиқболларини муҳокама қилди\n24 Mart 18:09 Сиёсат\nЕТТБ инвестиция форуми ШАВКАТ МИРЗИЕЕВ ҲАМКОРЛИК\nПрезидент Шавкат Мирзиёев Тошкентда халқаро инвестиция форуми дастури доирасида Европа тикланиш ва тараққиёт банки раҳбари Одил Рено-Бассони қабул қилди.\nДавлат раҳбари матбуот хизмати хабарига кўра, учрашувда мамлакатимизда ижтимоий-иқтисодий ислоҳотлар дастурини илгари суришда Европа тикланиш ва тараққиёт банкининг келгусидаги фаол иштирокининг амалий жиҳатлари муҳокама қилинди.\n“Ўзбекистон ва ЕТТБ ўртасида сўнгги йилларда эришилган мисли кўрилмаган юқори даражадаги ҳамкорлик мамнуният билан қайд этилди. Банкнинг мамлакатимиздаги лойиҳа портфели хусусий сектордаги инвестициялар улушининг 50% га ошиши билан 3 миллиард еврога етди. Ушбу етакчи молия институтининг капитал қўйилмалари ҳажми бўйича Ўзбекистон кетма-кет иккинчи йил минтақада етакчилик қилмоқда. ЕТТБнинг Андижон ва Урганч шаҳарларида филиаллари мавжуд”, — дейилади хабарда.\nПрезидент Одил Ренауд-Бассо Тошкент халқаро инвестиция форумининг муваффақиятли ўтгани билан табриклади ва Банк Янги Ўзбекистонни ривожлантириш стратегияси мақсадларига эришишда ҳар томонлама қўллаб-қувватлашга тайёрлигини тасдиқлади. Учрашувда ҳамкорликни чуқурлаштириш бўйича “йул харитаси”ни тайёрлаш бўйича келишувга эришилди.\nРоссия ва Ўзбекистон чартер поездларида муҳожирларни олиб келиш масалаларини муҳокама қилади\nДавлат корхоналари ва банкларини ўзгартириш ва хусусийлаштириш, тўғридан-тўғри хорижий инвеститсияларни жалб этиш, яшил ривожланиш лойиҳаларини қўллаб-қувватлаш, энергетика ва транспорт, давлат-хусусий шерикликнинг самарали механизмларини жорий этиш, биринчи навбатда инфратузилма лойиҳаларини илгари суриш, шунингдек, аёллар ва ёшлар тадбиркорлиги дастурларини қўллаб-қувватлаш.\nШунингдек, ЙТТБ Бошқарувчилар кенгашининг келгуси йилда Ўзбекистонда бўлиб ўтадиган йиллик мажлисига тайёргарликнинг бориши ҳам кўриб чиқилди.\nТуркия ва Ўзбекистон президентлари телефон орқали гаплашдилар\nВазирлар Маҳкамаси тизимида кадрлар ўзгариши содир бўлди\nАдлия вазирлигида тайинловлар амалга оширилди


Меган Маркл ва шаҳзода Гарри қироллик оиласини тарк этганидан кейин уларнинг ўғли — Арчининг ҳаёти қанчалик ўзгарди? - Daryo\n11:47, 06.06.2021 25446\nМеган Маркл ва шаҳзода Гарри қироллик оиласини тарк этганидан кейин уларнинг ўғли — Арчининг ҳаёти қанчалик ўзгарди?\nБританияни тарк этганидан кейин Канадада яшай бошлаган шаҳзода Гарри, Меган Маркл ва уларнинг ўғли Арчи коронавирус эпидемияси бошланганидан кейин АҚШга кўчиб ўтган ҳамда 15 миллион долларга Калифорниядан турар жой сотиб олган. Netflix ва Spotify билан шартнома имзолагани эса молиявий мустақилликка эришишига ҳисса қўшган.\nМақомдан воз кечиш\nГарри ва Меган Арчи дунёга келишидан аввалроқ ўғлини оддий боладек катта қилишни исташини билдирган ва айнан шу сабаб ҳам болага туғилганидан кейин берилиши керак бўлган графлик мақомидан бош тортган. Нима учундир Арчига қарашга ёлланган энагаларнинг ҳеч бири узоқ ишламаган. Биринчиси иккинчи кечанинг ўзидаёқ ҳайдалган. Бунга энага ўз вазифасининг уддасидан чиқмагани, боланинг йиғисига эътибор қилмагани сабаб бўлган деб тахмин қилинади. Биринчисидан узоқроқ ишлашга муваффақ бўлган энага ҳам Меган ва Гаррининг норозилигига сабаб бўладиган ишлар қилган. Учинчи ва бир нечта манбалар томонидан қора танли экани тасдиқланган учинчи энага билан эса жуфтлик яхши чиқишган ва ишларидан қониққан. Аммо Калифорнияга кўчиб ўтишга тўғри келганидан кейин Арчи яна энагасиз қолган. Бунга ёрдамчи аёлнинг бошқа мамлакатга кўчиб ўтишни истамаслиги сабаб бўлган.\nОта ва она билан биринчи қадам\nЖуфтлик фарзанди ҳаётидаги энг муҳим воқеалардан бирини ўтказиб юбормаган. Меган бу ҳақда гап кетганда: «Жуда ҳам омадлимиз, чунки энди боламиз қандай катта бўлаётганини кузатишимиз мумкин», — деган. Сўнгги йилларни Калифорнияда ўтказган оила фарзандига, омма эътиборидан ҳоли, оддий бола сифатида тарбия беришда давом этмоқда.\nZoom орқали суҳбатлашадиган қариндошлар\nГарри интервьюларидан бирида қироллик оиласи билан мулоқот қилишда давом этишини таъкидлаган. Улар бугунги кунда Zoom орқали гаплашиб туради. Арчи эса ҳамиша ушбу сеансларда иштирок этади ва яқинларининг овозини эшитиши билан бошқа хонадан югуриб чиқади.\nМухлислар эса Арчининг овозини илк бор 2021 йил арафасида Spotify мусиқий платформасидаги подкастда эшитган. Жуфтлик шоунинг янги сонида боласининг табриги билан бўлишган. Арчи ота-онасининг кетидан: «Янги йил билан», — деган. Ортидан эса отаси Гарри: «Севги ҳамиша ғалаба қозонади», — деб қўшимча қилган. Бунга мухлислар салбий реакция билдирган, кимлардир боласини яшириб юрган жуфтликнинг бирданига оммага кўз-кўз қилганига эътироз билдирган. Қироллик биографи Пенни Жунор эса Арчи саройда катта бўлаётган амакиваччаларидан яққол фарқ қилишини билдирган. «Арчи тамоман бошқача бола бўлади. Америкача акцент билан гапирадиган, машҳур одамнинг фарзандига ўхшаб катта бўлади. Унинг қўриқчилари жуда ҳам кўп бўлади. Фикримча, бу қироллик оиласини қаттиқ хафа қилади», — деган у.\nҚироллик оиласи Монтессори тизимидаги ўргатадиган ўйинларни жуда ҳам ҳурмат қилади. Бир вақтлар Уильям ва Гаррининг ўзи ҳам шу тизимда таълим олган, эндиликда Гарри ва Меган ҳам ўғлига ушбу педагогик усулни қўлламоқда. Бу усул ижодий фикрлашни ривожлантиришига ишонилади.\nМеган ва вафли\nМеган тўсатдан қарор қабул қилиш, кинода суратга тушишдан ташқари вафли пиширишни ҳам яхши билади. Бу ҳақда Гарридан хабар топган Елизавета II Рождествога совға сифатида Арчига вафли пиширадиган қурилма юборган. Шундан кейин Меган нонуштага тез-тез вафли тайёрлайдиган бўлган.\nОта ва велосипед\nЖуфтликнинг Опра Уинфрига берган интервьюсида Гарри ўғлини қироллик саройидан узоқда катта қилиш унга ёқаётганини таъкидлаган. Улар биргаликда велосипедда сайр қилишни жуда ҳам яхши кўради. «Мен Арчини велосипеднинг орқа қисмидаги кичкина ўриндиққа ўтқазаман ва биз сайр қилгани отланамиз. Болалигимда бунинг иложи бўлмаган. Уни ўтқазганимда қўлларини очиб, атрофга ‘у-у-у’, деб бақиради. Кейин эса жуда ҳам кўп нарсалар ҳақида гапиришни бошлайди», — деган у.\nНафақат Меган ва Гарри қироллик оиласидан узоққа кетиб ўғлининг ҳаёти ўзгаришига сабаб бўлган, балки Арчи ҳам ота-онасининг дунёқараши ўзгаришига ҳисса қўшган. Меган оналик уни янги рўёбларга илҳомлантирганини таъкидлаган: «Менимча, бу куч бағишлайди, бизга болаларимиздан мерос бўлиб қоладиган дунё ҳақида ташвишлантиришга ундайди. Сиз айрим нарсаларга дош беришга тайёр бўласиз, аммо гап фарзандларингиз ҳақида кетганда, уларни қалтис вазиятда қолдиришни истамайсиз. Шунинг учун мен ҳар куни ўзимга: дунё Арчига яхши бўлиши учун нима қилишим керак, деган савол бера бошладим. Бу савол турмуш ўртоғим ва мен учун энг муҳим масалага айланди».\nГолливудда Меган Маркл тасвири туширилган граффити пайдо бўлди\nШаҳзода Гарри ва Меган Маркл Опра Уинфрига икки соатлик интервью берди. Меган расизм ва суицид ўйлари, Гарри отаси билан низо ҳақида гапирди\n16:39 Бугун 8\n16:23 Бугун 3812\n16:08 Бугун 675\nТрамп президентлик даври ҳақида китоб чоп этмоқчи\n15:53 Бугун 2566\nРоссиядаги портлаш юз берган кўмир конидан яна 13 кишининг жасади топилди\n10:36, 06.12.2021 99412\n23:11, 05.12.2021 80987\n23:45, 05.12.2021 77165\n08:04 Бугун 70683


Газета СБХ / 2015 год / № 12 / Бухгалтернинг бухгалтергагина айтадиган гапи\nБухгалтерларнинг аксарияти ҳисоботларни электрон усулда топшириш қонун ҳужжатлари талаби эканлигидан ташқари, тайёрланган ҳисобот шаклларини нуфузли идораларга юборишнинг энг қулай усули деб ҳисоблайдилар. Бу усул аввало қимматли вақтни тежайди, қолаверса, одамни толиқтириб қўядиган навбат кутиш ташвишидан қутқаради. Аммо электрон усулда ҳисобот топширишнинг афзаллик тарафлари эътирофи кўлами кенгайиб боргани сари, ҳисоб соҳаси мутахассислари унга хос камчилик ва нуқсонлар чиқиб қолаётганлигини ҳам айтмоқдалар. Амалиётчи бухгалтерлар ана шундай камчилик ва нуқсонлар ҳамда уларга қарши кураш усуллари ҳақида гапириб бердилар.\nЎЗГАРТИШЛАР ТЕЗ-ТЕЗ ВА КЎП\nБу ҳозирги кунда энг кенг тарқалган нуқсондир. Унинг боисини дастурлар мунтазам равишда такомиллашиб бораётганлиги, ҳисобот шакллари эса, фойдаланувчиларга қулай бўлсин дея яхшиланаётганлиги билан изоҳлайдилар.\n– Бу усулни яхшилаш ва ривожлантириш давр тақозоси эканлиги тушунарли, лекин бу ҳақда бизни вақтида огоҳлантириб боришса зўр иш бўларди, – дейди МЧЖ бош бухгалтери Нигора Мавлонова. – Баъзан шундай бўладики, ҳисоботни тайёрлашга анча вақтингни сарфлаб, уни жўнатмоқчи бўласан, бироқ ҳисоботинг электрон усул билан кетмайди. Идораларга қўнғироқ қилишга тушасан, ана шундагина шакл ўзгарганлиги маълум бўлади. Хусусан, бу йил статистика ҳисоботи борасида шундай бўлди, бундай ҳисоботнинг шаклини февралга қадар янгилашга муваффақ бўлмадим.\n– Бир сафар солиқ ҳисоботини жўнатишда мен ҳам шундай муаммога дуч келдим, – дейди International Tashkent Hotel меҳмонхонаси бош бухгалтери Кира Ким. – Электрон усулда уни сира жўнатиб бўлмади. Маълумотларни қайта-қайта текшириб кўрдим, бунга озмунча вақт ва асаб сарфламадим, албатта, аммо тайёрлаган ҳисоботим барибир ўтавермади. Ҳисобот топшириш даври охирлаб қолгани учун масалани жойнинг ўзида ҳал этиш учун зудлик билан солиқ инспекциясига боришга тўғри келди. У ерда ҳамма гап... кодлар алмашганлигида эканлигини билдим. Мендан ўтган камчилик шуки, бундай электрон «инжиқликлар»ни назарда тутмаганман ва 2 кун бўлса ҳам, топширишга вақт қолдирмаганман. Бу менга яхши сабоқ бўлди. Эндиликда бунақа муаммоларга дуч келмаслик учун тегишли идораларга эринмай қўнғироқ қиламан, маслаҳатлар оламан. Дарвоқе, бу борада сизларнинг norma.uz сайтингиз кўп ёрдам беради. Бу йил статистика ҳисоботи шаклларидаги ўзгартишларга оид янгиликларни ҳам шу сайтдан билиб олдим.\nЙЎРИҚНОМАЛАР ЙЎҚЛИГИ ЧАТОҚ\nБуниси биринчи муаммодан келиб чиқади. Ҳар хил ўзгартишлар мустақил равишда текшириш, тадқиқ қилишни тақозо этади, ҳисоб соҳасидаги ҳамма мутахассислар бунинг уддасидан чиқадилар деб бўлмайди.\n– Компьютеримга узоқ вақт статистика ҳисоботининг янги шаклини ўрнатиб беришмайди, – деб сўз бошлади «Bunisa» хусусий фирмаси бухгалтери Олеся Хайдарқулова. – Йўриқнома ёки бирон-бир фойдали ахборот излаб интернетни бошдан оёқ «кезиб чиқдим». Вақт ўтиши билан ҳаммаси ўз ўрнига тушиб кетар деб ўйладим. Орадан ярим ой ўтди ҳамки, ҳеч нарса ўзгармади. Туман статистика идорасидаги мутахассислар билан боғланганимда, улар менга гап нимада эканлигини лўнда қилиб тушунтириб бердилар. Уларнинг айтганларига риоя этиб, ўзимни қийнаётган муаммони тезгина ҳал этдим. Ҳолбуки, уларнинг ана шу тушунтиришларини сайтга жойлаштириш мумкин эди. Ана шунда қўнғироқ қилиб уларни безовта қилишлар ҳам камроқ бўлар, қанчадан-қанча мутахассисларнинг асаб ҳужайралари сақланиб қолган бўлар эди...\n– Бу йил барча шаклдаги ҳисоботлар мени хушнуд этди – тўлдирганим ҳамони тезгина жўнатишга муваффақ бўлдим, – дейди МЧЖ бухгалтери Зуҳра. – Йиллик ҳисобот топшириш пайтидаги бирдан-бир салбий жиҳат янги статистика шаклларидир. Бундай шаклларни топшириш зарурлиги ҳақидаги хабарни ўқишим билан шаҳар статистика идорасининг сайтига йўриқнома излаш мақсадида кирдим. Аммо ундан бундай йўриқномани топа олмагач, мустақил иш кўришга қарор қилдим. Натижада ҳисоботни учинчи уринишимдагина қабул қилдилар, оз бўлмаса жаримага илинай дедим.\nБуни ёши 50 дан ошган бухгалтерлар учун дардисар деса бўлади. Муаммо шунчалик жиддийки, ахборот-коммуникация технологиялари борасидаги саводсизлик вақтни бой беришдан ташқари, маъмурий жарималарга ҳам сабаб бўлиши мумкин.\n– Онажоним пенсияда бўлсалар ҳам, бухгалтерликни давом эттирмоқдалар, – деб таъкидлайди «Etalon South Standart» бош бухгалтери Елена Михеева. – Электрон ҳисоботга ўтиш шарт дейилган талаб у киши учун ёруғ кунда чақмоқ чаққанига тенг бўлди, ҳисоб. Кўп йиллик амалиётлари мобайнида эски усулда, қоғозда ишлашга жуда ўрганиб қолган эканлар. Тўғри, компьютерда ишлашларига мен ёрдамлашмоқдаман, қайси тугмани босиш кераклигини айтиб тураман. Бироқ эътироф этишим керакки, онажоним «нуқиб ишлатиш»га кўника олмаяптилар. Яхшиямки, муаммони тушунадиган инспекторлар бор, улар янгиликка кўника олмаётган бундай бухгалтерларга ҳисоботни тайёрлашда қўлдан келганча ёрдам қилмоқдалар.\n– Бош бухгалтеримиз компьютер билан яхши «тиллаша олмайди», – дейди МЧЖ бухгалтери Зуҳра. – Жўнатиш тугмачасини босишдан аввал, барча маълумотларни бир неча мартадан текшириб чиқади. Роса ҳаяжонланишини айтмайсизми. Мазкур муаммонинг ечимини ихтисослаштирилган курсларда ўқиш деб биламан. Тўғри, ўз вақтида ўзим ҳам синов ва хатоликлар деб аталадиган бу усулдан ўтганман. Ўзинг бошдан кечирмагунча, тажриба орттирмайсан деган гап бежиз эмас. Энг муҳими, чўчимаслик керак. Қўшимча вақтингиз бўлса, энг жўяли усул – курсларга қатнанг.\nБу нарса электр таъминоти тизими ёки компьютер тизимида узилишлар тарзида намоён бўлади. Натижада тугалланмаган шаклларни кўпинча қайтадан бошлашга тўғри келади.\n– Компьютеримда махсус UPS қурилмаси йўқлигига ҳаётимда 2 марта қаттиқ ачинганман. Бу қурилма электр ўчиб қолганида маълум вақт электр таъминотидаги узилишни билинтирмайди, – дейди МЧЖ бош бухгалтери Нигора Мавлонова. – Бир куни ҳисобот шаклларини расмийлаштиришни тугаллай деганимда, тўсатдан бутун бинода электр ўчиб қолди. Чорак соатдан кейин ҳаммаси ўз ўрнига тушди – электр келди. Аммо барча маълумотларни қайта ҳисоблаб чиқишга мажбур бўлдим. Бу анча вақтимни олди, чунки ўша кезлари бухгалтерия ҳисоботини қўлда, махсус дастурдан фойдаланмаган ҳолда бажарар эдим.\nҲисоботни электрон усулда жўнатишда энг кенг тарқалган муаммолар ҳақидаги ҳикоямизни якунлаб, уларни ҳал этиш йўлларини таърифласак:\n1. Ҳисоботни тайёрлаётганингизда ҳисобот шаклларини жўнатадиган идораларнинг мутахассислари билан тез-тез боғланиб туринг. Зотан уларда нуфузли, ишончли ахборотлар бўлади.\n2. Ўзингизни қийнаётган саволларга ихтисослаштирилган сайтлардан ва адабиётлардан жавоб изланг. Одатда обрўли тармоқ нашрлари ҳисоботлардаги ва қонун ҳужжатларининг бошқа соҳаларидаги ўзгаришлар ҳақида тезкорлик билан ахборот бериб борадилар.\n3. Ҳамкасабаларингиздан сўраб-суриштиришдан тортинманг. Бухгалтерияда тажриба алмашишнинг бу эски ва ишончли усули ҳамон амалда.\n4. Махсус компьютер дастурларидан керакли ёрдамни қидиринг. Одатда бундай дастурлар ҳисоботнинг ҳар хил шаклларини тўлдириш ва расмийлаштириш жараёнини имкон қадар автоматлаштиришни таъминлайдиган қилиб ишлаб чиқилади. «BePro Norma» компанияси вакили Инара Ҳамзинанинг сўзларига қараганда, 1UZ дастурида ҳисоботлар ички ҳужжатлардан тузилади. Шу сабабли компьютерга киритилган маълумотлар, вазиятдан қатъи назар, сақланиб туради. Бу ҳол ҳар хил шаклдаги ҳисоботларни тузиш ва тўлдириш ишларини амалга оширишда фойдаланувчига қулайлик яратиб беради.\n5. Электрон ҳисобот билан ишлаш бўйича ихтисослашган ёки компьютер ўргатиладиган оддий курсларга ва семинарларга қатнанг. Бинобарин, бухгалтерга у ёки бу ҳолларда компьютерни ўчириб ёқишни билишдан ташқари, унда ўрнатилган дастурларни мукаммал эгаллаш кўникмаси ҳам керак бўлади. Табиийки, биринчи навбатда гап бу ерда бухгалтерия дастурлари ҳақида бормоқда.\n6. Компьютерингиз аниқ ишлашига жавобгар тизимли маъмур билан муносабатни яхши йўлга қўйинг. Тўғри, у электр таъминоти узлуксизлигини кафолатлай олмайди. Шу сабабли ҳам, электр нури бор-йўқлигидан қатъи назар, компьютернинг узлуксиз фаолиятини таъминловчи чоғроқ аппарат учун озроқ сарф-харажат қилишдан қочманг.\n7. Ҳамма ишни охирги кунга деб қолдирманг. Ҳисобот даврида зарур ишларни муддат тугашига уч-тўрт кун қолганда тугаллашга ҳаракат қилинг.\n8. Синаб кўриш ва билимни ошириш йўлидаги изланишлардан сира тап тортинманг. Кўпгина даҳолар синов ва хатоликлар оша ютуқ ва зафарларга эришганликларини унутманг.\nНаталья СПИРИДОНОВА, мухбиримиз.


Европа Чемпионлар лигаси. Бугун чорак финал жавоб учрашувлари бошланади\nБугун Европа Чемпионлар лигаси мусобақасининг чорак финал жавоб учрашувларига старт берилади. Европанинг икки шаҳрида бир-биридан қизиқарли бўлган ўйинлар бўлиб ўтади.\nЖумладан, уларнинг биринчиси Туринда маҳаллий "Ювентус" ҳамда Амстердамнинг "Аякс" жамоалари ўртасида кечади. Биринчи баҳсда ушбу клублар 1:1 ҳисоби қайд этишганди. Бугун "Юве"ни 0:0 ҳисоби ҳам қониқтиради. Аммо, ҳужумкор ўйинни ёқтирадиган бу жамоалар 0:0 ҳисобига кўнишармикан? Йўқ, албатта! Бугун ғолиб номини билиб оламиз.\nИккинчи ўйин Каталонияда бошланади. "Барселона" футболчилари кучга ва руҳиятга тўлиб турган "Манчестер Юнайтед"ни кутиб олишади. Ҳа, дастлабки баҳсда "Месси ва ко." "қизил иблислар"ни сафарда 1:0 ҳисобида ютиб келганди. Бу сафарчи, деган савол бор кўпчиликда. Бу саволга жавобни ҳеч ким олдиндан айтиб бера олмаса керак. Сабаби, футбол кутилмаган натижаларга бойдир.\nХуллас, Тошкент вақти билан соат 00.00 да бошланадиган ўйинларни кутамиз, кузатамиз.\nЕЧЛ, чорак финал. Жавоб учрашувлари\nЮвентус (Италия) – Аякс (Голландия)\nМанчестер Сити (Англия) – Тоттенхэм Хотспур (Англия)\nАякс Барселона Европа Чемпионлар лигаси Манчестер Юнайтед Ювентус\nЕвропа Чемпионлар лигасининг бир иштирокчиси номи маълум бўлди\nЛукаку Европанинг энг кучли 4 та клубини санаб ўтди\nРасман! "ПСЖ" - "Боруссия" Дортмунд ўйини коронавирус туфайли мухлисларсиз ўтади


Шерали Бабакулов: Яқин йилларда «Сўғдиёна-W”чемпион бўлишига ишонаман – "Сўғдиёна" футбол клуби расмий сайти\nЖиззах футбол тарихида аёллар футбол жамоаси элитада иштирок этиши тарихий воқедир. Ана шундан ёш ва дебютант жамоани клуб раҳбарияти тажрибали мураббий,ўзбек футболида ўз ўрнига эга бўлган, “Металлург-W” жамоасини чемпион қила олган Шерали Бабакуловга ишониб топширишди. Шерали Бабакулов шогирдлари айни дамда турнир жадвалида пешқадам бўлиб турибди. Бугун биз Шерали Бабакулов билан суҳбат қилишга қарор қилдик.\n“Сўғдиёна-W” сафарда иккита ғалабани қўлга киритди. Жамоада кайфият қандай ва “Локомотив-W” га қарши қандай тайёргарлик олиб борилмоқда?\nЎз майдонимизда ғалаба қозонишимиз керак бўлган ўйинда “Бухоро-W” га мағлуб бўлдик ва керакли уч очкони қўлдан бой бердик. Ўз олдимизга сафардан очко олишни мақсад қилдик ва ниятимизга етдик. Мағлубият жамоада рухий тушкунликни олиб келди. Натижа ўз таъсирини кўрсатди. Меҳмонда 6 очко билан қайтдик. “Қўқон-1912 ” аёллар жамоасини билан ўйин онсон кечди деб айта олмайман. Кучли хохиш эвазига ғалаба қозондик. “Андижанка” озгина қизларни хушёр ўйнашга мажбур этди. Лекин мен жамоаларни билар эдим. Футболчилар кўрсатмаларни тўғри бажарса,ғалаба қозонишига ишонган эдим.Турдан турга ўйинимиз яхшиланмоқда. Машғулотдан машғулотгача қизларда ўсишни кузатаяпман. Қизлар жуда ёш. Жамоада етакчилар ва ёшлар ҳам топшириқларни бирдек бажаришмоқда.\nЖамоада ёш футболчи қизлар кўп. Улар билан индивидуал шуғулланиб борасизми? Умуман дебютант жамоа билан ишлаш қийин бўлмаяптими?\n-Ҳақиқатда жамоа жуда ёш. Февраль ойида жамоани қабул қилдим ва менинг қўл остимда йиғинга киришдик. Жамоа жисмонан мавсумга тайёр эмас эди. Ёш футболчилар билан айни дамда индивидуал шуғулланишга деярли имкон топа олмаяпман. Манашу икки ҳафталик танаффус менга анча ёрдам берди. Шу фурсатдан фойдаланиб улар билан машғулотларда индивидуал ишладим. Назарий ва амалий машғулотлар доимо олиб борилмоқда.\nЖамоа билан бирга сиз бу мавсумда ўз олдингизга қандай мақсадларни қўйдингиз?\nМавсум бошида янги жамоани ташкил қилаётганимизда клуб рахбарияти дебютант эканлигимизни ҳисобга олди. Масумда қайсидир ўринни эгаллаш эмас ,балки чемпионатда муносиб иштирок этиш ва кучли рақобатбордош жамоани ташкил қилишдек вазифа қўйилди. Лекин ҳозир кўрсатаётган ўйинимиз билан бирор натижага эриша оламиз. 16 май ҳолатига келиб ,чемпионат пенқадамлари 2 тадан ўйин ўтказгани йўқ. Тўғри, улар ҳали пешқадамлигини қайтариши мумкин. Аммо биз ҳозир жадвалда биринчи ўриндамиз. Раҳбарият олдимизга жиддий вазифа қўймаса-да,биз ўзаро келишиб майдонда фақат максимал очко тўплашга ҳаракат қиламиз. Клуб раҳбарияти иккинчи даврада аввалида жамоа таркибини кучайтириш бўйича иш олиб борилишини айтиб ўтди. Биз эса ушбу эътиборга жавобан ҳар бир ўйинда максимал очко йиғишга ҳаракат қиламиз.\nНавбатдаги турларда ўз майдонимизда кучли жамоаларга қарши баҳс олиб борамиз. Ўйинлардан олдин қайдай фикрдасиз?\n– “Локомотив” бир неча йиллар давомида чемпионатда иштирок этаётган стабил жамоалардан бири. “Чақилмас ёнғоқ” деса ҳам бўлади. Уларга қарши 16 май куни баҳс олиб борамиз. 24 ва 27 май кунлари собиқ жамоам Ўзбекистон чемпиони “Металлург-W” ва ўткан йили бронза медали соҳиблари бўлган “Бунёдкор-W” жамоаларига қарши ўйин ўтказамиз. Уларга қарши баҳс жамоа учун яна бир имтихон десам ҳам бўлади. Агар манашу уч учрашувда ижобий натижани қўлга кирита олсак , жамоада ғалабага бўлган иштиёқ янада ошади.\n“Металлург-W”ни ҳам чемпионликкача бўлган йўлдан ўзиз олиб бордингиз. “Сўғдиёна-W” билан ҳам мураббий сифатида ўз олдингизга қандай мақсадларни қўйдингиз?\n-Мен ҳар доим ўз олдимга энг юқори мақсадларни қўйганман. Футболчи сифатида 2008 йилда жароҳатим сабаб фаолиятимни якунлаганман. Мураббийликка ўтганимдан сўнг ўз олдимга максмал мақсад қўйдим. Бекободда бир неча йиллар давомида футбол мактабида ишладим. Ушанда 12 нафар тарбияланувчим “Металлург” ёшлар лигасида ўйнади. Аёллар жамоаси бўйича таклиф олганимдан сўнг ўз олдимга энг юқори мақсадларни қўйдим булар: Ўзбекистон чемпиони бўлиш,Ўзбекистон Кубогига ва Суперкубогига эга бўлиш. Мураббий сифатида эса Ўзбекистон терма жамоа мураббийи бўлиш. Ўз олдимга қўйган юқори вазифалар бажарилди десам ҳам бўлади. Ўзбекистон терма жамоасини бошқаришдек бахт менга насиб этганлигидан хурсандман. Янги рахбарият аёллар футболига алоҳида эътибор билан қарамоқда. Ўйлайманки, терма жамоа мураббийи бўлишдек бахт яна насиб этади. Менинг мураббий сифатида бор билим ва тажрибамни нафақат клубга балки терма жамоа манфаати учун хизмат қилишини хохлайман. Клубда эса рахбарият билан бирга бир неча йиллар давомида ишлаш насиб этса,ишонаманки “Сўғдиёна-W” грандлар қаторида бўлади.\nКлуб рахбарияти “Сўғдиёна-W” га қай даражада эътибор бермоқда?\n-Клуб рахбарияти шу бугунги кунгача биз учун барча шароитларни яратиб берган. Клуб президенти мунтазам жамоанинг ҳар бир кунидан хабар олади. Жиззах вилоят ҳокимининг шахсан ўзлари келиб 2 та уй учрашувимизни томоша қилганлари бу Жиззах вилоятида футболига эътибор юқори эканлигидан далолат. Клуб президенти қаттиқўллик билан бизни фақат олдинга чорлашлари ва доимо қўллаб-қувватлашлари бизни янада кўпроқ ишлашга ундайди. Мен шу клубда эканлигимдан беҳад бахтиёрман.\nЖиззахлик мухлислар жуда талабчан бўлишади. Ўйинларга кўплаб мухлислар келиб қўллаб-қувватлашади. Хаттоки сафар ўйинларига ҳам бориб жамоа билан бирга бўлишади. Уларга тилакларингиз…..\n-Мухлислардан “Локомотив”га қарши баҳсда келиб жамоани қўллаб-қувватлашини сўраган бўлар эдим. Айниқса ,биз учун рақиб бўлган уша гранд жамоаларга қарши баҳсларга мухлисларнинг қўллаб-қувватлаши қизларимизга янада куч беради. Манашу уч ўйин жамоа тақдирини тубдан ўзгартириши мумкин. Шунинг учун стадионга ташриф буюринг ва жамоани қўллаб-қувватланг.\nАсосий жамоамиз навбатдаги турда “Бунёдкор”га қарши баҳс олиб боради. Ушбу баҳс олдидан сизнинг фикрингиз?\nЯширишни ҳожати йўқ. Александр Мочинов кетгач жамоа тубдан ўзгарди. Александр Мочиновни қўп кузата олмадим. Сергей Иванович жамоани қабул қилгандан сўнг футболчиларга биринчи навбатда ишончни қайтариб берди. Майдондаги тактик ҳаракатлар тубдан ўзгарди. Жаҳон футболи талаб қилган барча хусусиятлар Сергей Ивановичда мужассам .Шахсан ўзим вақтим бўлди дегунча кузатиб бораяпман. Сергей Иванович тажрибали мураббий. Ундан ўрганадиган нарсалар кўп. Бундай уялмайман. Керак бўлса ҳар машғулотда ён дафтаримга қайд қилиб бораман,билмаган нарсаларни эса ўзидан кўп бора сўрайман. Ҳозирги “Сўғдиёна”нинг машғулотларини ва ўйинларини мураббий сифатида кузатиш мароқли. Уни футболчиларга қўяётган талаби ва унинг орқасидан келаётган натижалари жамоа нақадар тўғри йўлда эканлигини кўрсатиб бермоқда. Тўғри тақвим тиғиз,олдинда қийин ўйинлар бизни кутмоқда. Футболчиларга аввало соғлик тилайман. Ўйдаги мағлубиятсиз серия давом этиб ҳали иккинчи даврада жамоа ўзига керакли очколарни қўлга киритади деб ишонаман. Мухисларга эса ҳар қандай ҳолатда ҳам жамоани қўллаб-қувватлашини сўраб қоламан.\n“Сўғдиёна” ПФК матбуот котибаси Дилдора Холбоева суҳбатлашди\nPrevious Article“Cўғдиёна-W” сафарда йирик ҳисобда ғалаба қозониб,турнир жадвалида пешқадамга айланди\nNext Article“Сўғдиёна-W” дан набатдаги ғалаба


Катта шерни сут билан боқаётган арабистонлик зодагон - XABARDOR.UZ\nАжабтовур воқеалар 12-03-2017\nТармоқларда ўрта ёшдаги шерни тиззасида сут бериб овқатлантираётган кишининг сурати кўпчиликни ҳайратга солмоқда.\nСуратдаги киши Амирликнинг обрўли шахсларидан бири Суҳайл аль-Заронни бўлиб, унинг номи икки маротаба Гиннес рекордлари китобига ҳам киритилган. Заронни ўзининг 7000дан ортиқ турдаги автомобил тўплами учун Гиннес рекордларидан жой олган биринчи БААлик шахс ҳисобланади.\nЭнди эса у шерни ўз уйида шиша идиш билан боқаётгани учун яна бир рекордни қўлга киритса ажаб эмас.\nМазкур сурат Twitter'да @Nawabzaadaaa исмли фойдаланувчи томонидан жойлаштирилган.\nМаълумот ўрнида: Жорий йилнинг январь ойидан бошлаб БААда ёввойи ҳайвонларга эгалик қилиш ман этилди. Мазкур ташаббус ҳайвонларни ҳимоя қилувчи кўнгиллилар томонидан ўртага ташланган. Экзотик ҳайвонларни эндиликда ҳайвонот боғи, ёввойи табиат боғи, цирк ва илмий-тадқиқот марказларида фақатгина қонуний равишда сақлаш мумкин.


Европарламент раҳбари: Европада муҳожирлар учун орол турмалар пайдо бўлмайди\n21:44 / 17.03.2016\nЕвропарламент раҳбари Мартин Шульц Ўрта Ер денгизида муҳожирлар учун орол турмалар пайдо бўлмаслигига ишончи комиллигини айтди. У бу ҳақда Брюсселда 17 мартда бошланган Европа Иттифоқи-Туркия саммитига келгандан кейин айтди.\n“Фикримча, биз муҳожирларни тақсимлашнинг нормал тизимини яратишга муваффақ бўламиз”, деб айтди Шульц.\nШульц Туркия билан муҳожирлар масалалари бўйича келишувни виза тартибини эркинлаштириш эвазига тузиш Европа Иттифоқининг ўзи учун фойдали эканлигини айтди. “Бизга Туркия билан келишув керак, акс ҳолда биз мушкул вазиятда қоламиз”, деб қўшимча қилди Шульц.


Улкан имкониятлар мамлакатида яшаяпмиз - 21ASR\nУлкан имкониятлар мамлакатида яшаяпмиз\tPayshanba, 14 Yanvar 2016 16:40\t21ASR\tдейишмоқда жонли мулоқот иштирокчилари.\nЖиззах вилоятида O`zLiDePнинг 1300 мингга яқин аъзоси бўлса, шунинг қарийб 3 минга яқинини хотин-қизлар, 7 минг 500 нафарини ёшлар ташкил этади. 1773 нафари ёш тадбиркорлар, 1450 нафари ёш фермерлардир. 510 та бошланғич ташкилотнинг 293 тасига 30 ёшгача бўлганлар етакчилик қилаяпти.\nБугунги суҳбатдошларимиз: O`zLiDeP Жиззах вилоят кенгаши Аёлларнинг сиёсий фаоллиги, жамиятдаги ўрни ва мавқеини ошириш бўлими мудири Шоира ҲАСАНОВА ҳамда Ёшлар билан ишлаш бўлими мудири Олим НОРЖИГИТОВ.\n— Шоирахон, бўлим мудири бўлганингиздан кейин иш жараёнига кўникиб кетишингиз қийин кечмадими?\n— Сира қийналмадим, десам ёлғон гапирган бўламан. Лекин аввал O`zLiDeP фаоли сифатида партия Дастури ва Сайловолди платформаси билан яқиндан танишлигим, қолаверса, нафақат тадбиркор хотин-қизлар, балки депутат ва фермер аёлларимиз билан доимий мулоқотда бўлганим анча қўл келди...\n— Бундан чиқди партиянинг ҳар бир фаоли O`zLiDeP вилоят кенгаши бўлим мудири вазифасини бемалол бажариши мумкин эканда?\n— Ундай фикрдан йироқман. Менимча, берилган вазифанинг ўзига хос кўникма, тажриба талаб қилинадиган жиҳатлари бор. Кимки ўз вазифасига сидқидилдан ёндашса, ўқиш-ўрганишдан чарчамаса, албатта, ўз олдига қўйган мақсадига эришади. Устозлар ўгити, ҳамкасблар кўмаги, маслакдошлар маслаҳати билан ишлашга ҳаракат қилган киши мақсадга тезроқ эришади.\nМана, сиз ҳам мухбир сифатида жойларда кечаётган бунёдкорлик ишлари билан танишсиз. Ҳамюртларимизнинг кайфиятидан хабардорсиз. Астойдил ишлайман, деганлар учун юртимизда барча шароитлар яратилганини яхши биласиз, шундай эмасми?\n— Фикрингизга қўшилмай иложим йўқ. Ўзбекистон — улкан имкониятлар мамлакати!\n— Худди шундай. Буни бевосита вилоятимизда истиқомат қилаётган тадбиркор ва ишбилармон йигит-қизлар, партиямиз сафига кириб келаётган сингилларимиз мисолида ҳам кўриш мумкин. Ўзбек аёли азалдан одоби, ибоси, уддабуронлиги, чеварлиги, қолаверса, гапга чечанлиги билан ҳам ажралиб туради. Айни пайтда Жиззах вилояти аҳолиси 1 млн. 244 минг нафардан зиёд. Шундан 532 минг 290 нафарини 14-30 ёшгача бўлган ёшлар, 627 минг 146 нафарини эса аёллар ташкил этади. Бугун аёллар нафақат меҳрибон она, севимли ёр, балки ижтимоий-сиёсий фаоллиги билан жамиятда ўз ўрни ва мавқеига эга бўлаётган таниқли шахслар ҳамдир. Хизмат юзасидан туманларда бўлишимизга тўғри келади. Ана шундай кезларда корхона ва ташкилотлар, фермер хўжаликларини бошқараётган опаларимизни кўриб, хурсанд бўлиб кетаман.\nМисоллар дейсизми? Марҳамат: Арнасой туманидаги «Сангзор» фермер хўжалиги раҳбари, халқ депутатлари вилоят кенгаши депутати Рашида Ёдгорова, Дўстлик туманидаги «Дўстлик босмахонаси» МЧЖ раҳбари Камила Хусанова, Зафаробод туманидаги «Боғ боши» фермер хўжалиги раҳбари Саодат Ҳалимова, Зомин маиший хизмат ва транспорт касб-ҳунар коллежи директори, халқ депутатлари туман кенгаши депутати Дилрабо Эргашева, Жиззах вилоят кўп тармоқли болалар шифохонаси бош шифокори, халқ депутатлари вилоят кенгаши депутати Холида Алимова... Санайверсам, суҳбатимиз фақат исм-фамилиялардан иборат бўлиб қолиши ҳеч гап эмас.\n— Улар сафига энди қўшилаётган тадбиркор аёлларимиз ҳақида ҳам шундай ғурур билан гапира оласизми? Демоқчиманки, уларни ҳар томонлама қўллаб-қувватлаш мақсадида бўлимингиз томонидан қандай ишлар амалга оширилмоқда?\n— Албатта. Биргина мисол: маҳаллий ҳокимликлар ҳамда нодавлат нотижорат ташкилотлари билан ҳамкорликда амалга оширилган «Хотин-қизларни ижтимоий-ҳуқуқий ва психологик қўллаб-қувватлаш, тадбиркорлик асосларига ўргатиш», «Эҳтиёжманд оилалар қизларини касб-ҳунарга ўргатиш ва иш ўринларини яратиш» каби лойиҳалар доирасидаги тадбирларда вилоятнинг энг чекка ҳудудларида ҳам бўлдик. Айниқса, коллежларни битираётган қизлар, уйда ўтирган аёлларга тикувчилик, пазандачилик, сартарошлик сирларини ўргатиш, бепул ўқув курсларини ташкил қилиш, оилавий тадбиркорликни ривожлантириш, миллий ҳунармандчилик анъаналаридан яхши хабардор кекса авлод вакилларини бу ишга кенг жалб қилиш, жойларда каштачилик, гиламдўзлик ва қуроқчилик, тўқувчилик ҳунарлари бўйича ёш уй бекаларига кўникмалар берилди. Ушбу лойиҳалар доирасидаги тадбирларга 1000 дан зиёд хотин-қиз жалб қилинди. Масалан, форишлик Тамара Ғозиева нон ва нон маҳсулотлари, қандолатчилик цехини ишга тушириб, ҳамқишлоқлари учун янги иш ўринлари яратди. Фаолиятини янада кенгайтириш мақсадида ушбу касб сирларини ёшларга ўргатиб, шогирдлар тайёрлаяпти...\n— Хўш, Олимжон бу фикрларга қандай муносабат билдирар экан?\n— Баҳром ака, рақамларга кўп мурожаат қилмасам-да, ҳаётий мисол келтирсам. Ҳозиргина хонамизга келган ёшларни ўзингиз кўрдингиз. Улар касб-ҳунар коллежи битирувчилари. Партиямизнинг истиқболли лойиҳаларида мунтазам қатнашиб келадиган йигит-қизлар. Юртбошимиз айтганидек, қадамидан ўт, кўзларидан нур порлаб турибди. Тайёр бизнес-режалари бор. Фикрлари тиниқ, мақсадлари аниқ. Бундай ёшларнинг кўпайиб бораётгани кишини қувонтиради.\nМасалан, Маликахон Сайфуллаева Жиззах тиббиёт коллежи талабаси. Ўзбек жанг санъати бўйича мамлакат чемпиони. Адабиётга қизиқади. Шеърлари матбуотда эълон қилиб борилади. Ёки арнасойлик Ойсанам Рустамовани олайлик. Уч тилда бемалол мулоқот қила олади. Ҳа, айтгандек, яқинда пойтахтдан яна бир хушхабар келди. Партия «Ёшлар қаноти» фаоли Чаросхон Ёқубова «Кексаларни эъзозлаш йили» Давлат дастури доирасида ўтказилган «Эҳтиром, Эъзоз, Эътироф» республика танловида «Энг яхши мақола» номинациясида совриндор бўлибди. Жиззах транспорт, алоқа касб-ҳунар коллежи ўқувчиси Дадажон Нарзиқулов эса ўзининг «Бинолар, уйлар, турли иншоотларнинг ташқи ва ички фасад қисмларини безаш учун декоратив безакли ишланмалар» лойиҳаси устида иш олиб бормоқда.\nАйтмоқчиманки, шуларнинг ҳаммаси партиямиз аъзолари. Уларнинг сафи кундан-кунга ўсиб бораётгани O`zLiDeP Сайловолди платформасида илгари сурилган мақсад ва вазифалар ёшларимиз қалбидан кенг ўрин олаётганидан далолат эмасми?!\n— Яхши, бу каби ёшларни кашф этиш, уларни ҳар томонлама қўллаб-қувватлаш, ишбилармон ва ташаббускор йигит-қизларни партия сафига жалб этиш бўйича Ёшлар билан ишлаш бўлими томонидан амалга оширилган ишларнинг кўлами ҳақида нималар дея оласиз?\n— Барибир рақамларни тилга олишга мажбур қилдингиз. Эшитинг: бугун мамлакатимиз аҳолисининг 60 фоиздан кўпроғи 30 ёшгача бўлган ёшлардан иборат. Мазкур қатлам орасида тадбиркорлик кўникмаларини шакллантириш, уларни бизнеснинг турли йўналишларига жалб этиш орқали аҳоли бандлигини таъминлаш долзарб вазифалардан бири ҳисобланади. Энг муҳими, айни шу йўналиш O`zLiDePнинг дастурий мақсадларида ҳам ўз аксини топган. Хусусан, бизнинг бўлим ёшларни ҳар томонлама қўллаб-қувватлаш, тадбиркорлик фаолиятига қизиқишини кучайтириш, ўз бизнесини ташкил этиш учун иқтисодий-ҳуқуқий шароит яратиш, ижтимоий-сиёсий фаоллигини оширишга бағишлаб 2015 йилнинг ўзида 320 та давра суҳбати, амалий ва очиқ мулоқотлар, форум, кўрик-танлов, ўқув-семинарлари ташкил этди. Бу тадбирларга 62 минг 477 нафар йигит-қиз жалб этилди.\n— Келтирилган рақамлар фақат ҳисобот учун эмасми?\n— Мен ундай демаган бўлардим. Чунки O`zLiDePнинг биргина «Хавфсиз интернет» лойиҳаси доирасида ҳамкор ташкилотлар билан биргаликда вилоятдаги 2 та олий таълим муассасаси, 4 та академик лицей ва 75 та касб-ҳунар коллежида талаба-ёшлар билан «Ватан тақдирига дахлдорлик – олий мақсадимиз», «Ёшларнинг ахборот хуружига қарши иммунитетини шакллантиришнинг муҳим омиллари», «Ватанни ҳимоя қилиш ва кўз қорачиғидек асраш – муқаддас ва олижаноб вазифа», «Ёшлар мустақиллик ҳимоячиси» каби мавзуларда 81 та тадбир ўтказилди. Нафақат вилоят партия кенгаши ходимлари, балки депутатларимиз, фаол тадбиркорларимиз, ҳуқуқни ҳимоя қилиш идоралари ходимлари қатнашган мулоқотларда 35 минг 200 нафарга яқин навқирон авлод вакили бевосита иштирок этди. Вилоятимиздаги мавжуд 540 дан ортиқ умумтаълим мактаби, 4 та академик лицей ва 75 та касб-ҳунар коллежи, 2 та олий таълим муассасаси, маҳаллалар қамраб олинди. Муҳими, ушбу тадбирлар ҳисобот бериш учунгина ўтказилмади. Видеолавҳалар, слайдлардан кенг фойдаланилди. Ҳаётий тажрибага эга инсонлар, таниқли ижодкорлар таклиф этилди, десам мақтанганга йўйманг. Улар бугун кўплаб давлатларда юз бераётган нотинчликлар, хунрезликлар моҳиятини ёшларга тушунтириб берар эканлар, огоҳликка даъват этиб, дориламон кунлар қадрига етиш, яратилган шароитлардан унумли фойдаланиш нақадар зарурлигини мисоллар асосида тушунтириб бердилар.\nБу фикрни ёшларга оид бошқа истиқболли лойиҳалар ҳақида ҳам айтишимиз мумкин. Шу даврга қадар «Ишбилармон талаба», «Диплом билан — бизнесга» лойиҳаларида 3000 дан зиёд ёш иштирок этди. Ҳозирги кунда уларнинг 500 га яқини тадбиркорлик фаолияти билан шуғулланмоқда. Партиямиз кўмаги билан уларга вилоятдаги тижорат банклари томонидан 1 млрд. 347 млн. 185 минг сўмлик кредит маблағлари ажратилди. 24 нафари партиянинг махсус стипендияси совриндори бўлди.\n— Шоирахон, ҳамкасбингиз Олимжон партиявий лойиҳалар ҳақида сўз очди. Хотин-қизларни тадбиркорлик фаолиятига кенг жалб этиш, уларнинг бандлигини таъминлашга ҳисса қўшиш мақсадида O`zLiDePнинг ҳам бир қатор лойиҳалари амалга ошириб келинаяпти. Айтингчи, уларнинг натижалари қанчалик кўзга ташланмоқда?\n— Йил сарҳисобига кўра, «Соғлом оила — мустаҳкам оила» лойиҳаси доирасидаги тадбирларга 2 минг нафардан зиёд хотин-қиз жалб қилиниб, «Соғлом авлод учун» жамғармаси ҳамда Соғлиқни сақлаш бошқармаси ҳамкорлигида ташкил қилинган тиббий кўчма бригадалар орқали чекка қишлоқ жойлардаги барча аёллар тиббий кўрикдан ўтказилди. Кекса аёлларимизга «Қариялар сиҳатгоҳи»га йўлланмалар берилди. «Оилавий тадбиркорликдан – мустаҳкам оилага» лойиҳаси доирасидаги тадбирларда 450 нафар хотин-қиз қатнашди. Уларнинг 15 нафарига имтиёзли кредит олиш ҳуқуқини берувчи банк сертификатлари топширилган бўлса, 14 нафар аёл умумий қиймати 288 млн. сўм бўлган банк кредитини олиб, тадбиркорлик фаолиятини йўлга қўйди. «Фермер аёллар» лойиҳаси доирасидаги кўплаб давра суҳбатларига жами 400 дан ортиқ хотин-қиз қамраб олинди.\n— Баҳром ака, узр шу ўринда суҳбатларингизга аралашсам...\n— Марҳамат, Олимжон.\n— Жиззах шаҳридаги «Ёшлар қаноти» фаолларидан бири Севара Очилова 2012 йилда O`zLiDePнинг «Диплом билан — бизнесга» лойиҳасида ўз бизнес режаси билан қатнашиб, банкдан 9 млн. сўм имтиёзли кредит олишга мувоффақ бўлган ва «Севара-Нур» тикув цехига асос солганди. Натижада 5 та янги иш ўрни яратганди. Тиниб-тинчимас қиз ўз бизнесини янада кенгайтириш мақсадида тикув цехи қошида устоз-шогирд тикувчилик мактабини ҳам очди ва 50 нафардан ортиқ дугонасига тикувчилик касбини ўргатди. Жиззах туманидаги Дилфуза Туропова кулолчилик, ғаллаороллик Шоҳиста Абдуғаниева ва Шаҳло Санақулова тикувчилик, Жиззах шаҳридан Маҳлиё Нормуродова миллий қўғирчоқ ясаш цехларини ишга туширишган бўлса, яна бир ёш тадбиркор йигит Илҳом Тошбеков «WHITE DRAGON» хусусий корхонасида лак бўёқларини ишлаб чиқаришни йўлга қўйди. Натижада кўплаб ёшларимиз доимий иш ўринларига эга бўлишди...\n— Шу ерда мен ҳам суҳбатга қўшилсам, — дейди гурунгимизга қулоқ солиб ўтирган, партия вилоят кенгаши Ташкилий-партиявий ишлар бўлими мудири Шерзод Маматқулов. — 2015 йилда ташкил этилган «Ёш партия етакчилари — келажак кадрлари» лойиҳаси жуда аҳамиятли бўлди. Уни ўтказишдан мақсад партиянинг кадрлар захирасига ҳар томонлама етук ва салоҳиятли ёшларни танлаб олишдан иборат эди. Жиззах давлат педагогика институтида ўтказилган мазкур лойиҳа доирасидаги очиқ мулоқотда вилоятимиздаги иккита олий таълим даргоҳининг 100 нафардан зиёд битирувчиси иштирок этиб, 30 нафари партиянинг кадрлар захирасига қабул қилинди.\n— Мулоқотимиз уч мудир, бир мухбир суҳбатига айланиб кетди чоғи... Дарҳақиқат, фикрларингизда жон бор. Умумий маслак ва мақсадимиз бир. Ҳар бир депутат, ҳар бир бўлим, ҳар бир фаол, умумиши учун бир ёқадан бош чиқариб ҳаракат қилса, албатта, партия дастури ва Сайловолди платформасида илгари сурилган устувор мақсад ва вазифаларни ҳаётга татбиқ этишда янада самарали натижаларга эришаверамиз.\nСуҳбатдош мухбир: Баҳром Мирзақобилов


Қашқадарёда ғайриихтиёрий қон донорлиги мавжуд - BBC News O'zbek\nҚашқадарёда ғайриихтиёрий қон донорлиги мавжуд\nБи-би-си ўтказган журналистик тадқиқотга кўра, Ўзбекистоннинг Қашқадарё вилояти тиббиёт муассасалари вояга етмаганлар ва уларнинг ота-оналари розилигисиз болалардан қон олмоқда.\nВилоят соғликни сақлаш муассасалари ходимларидан ҳозирча бундай амалиёт кимнинг буйруғи экани, мактаб, лицей ва коллеж ўқувчиларидан қон олишда қанчалар санитария-гигиена қоидаларига риоя қилиниши, вояга етмаганлардан қон олиниши бирор юқумли хасталик юқишига сабаб бўлгани-бўлмагани борасида маълумот олишнинг имкони бўлмади, бироқ ушбу ғайриихтиёрий ва ғайриқонуний амалиёт мавжудлигини бир неча инсонлар тасдиқлади.\nҚашқадарёлик инсон ҳақлари фаоли Нодир Аҳатовнинг айтишича, туман ва шаҳарларда ёш йигит-қизлар, асосан мактаб ва лицей-коллеж талабаларидан ҳар йили бир марта қон олинади, яъни донорликка мажбурланади.\nЛекин бунинг учун уларга бир сўм ҳам хақ тўланмайди.\n"Шуниси хавфлики, ёшлар қанча қон топшираётганлари билишмайди, баъзилари қон топширгандан кейин ҳушидан ҳам кетиб қолади. Уларни кейин нашатир спирти ҳидлатиб, бошқа нарса қилиб ўзига келтириб, бироз дам олдириб, ширин чой ичириб чиқариб боришади", дейди у.\nАлбатта Ўзбекистонда ҳам қон донорларига талаб доим мавжуд. Лекин бунинг учун маълум бир тайёргарлиги бўлмаган талабалардан қон олинаётган экан, уларнинг ота-онаси бундан нақадар бохабар?\nНодир Ахатовнинг айтишича, бунинг учун ота-оналардан рухсат олинмайди, ҳатто сўраб ҳам ўтирилмайди.\nҲуқуқ фаолининг ушбу гапларини Би-би-си гаплашган бир-биридан мустақил учта манба тасдиқлади.\nҚаршилик уй бекасидан бу хақда сўраганимизда, дастлаб ҳеч нарса билмаслигини айтди ва фарзандларидан сўрашига тўғри келди.\nУнинг ўрта мактабнинг юқори синфида ўқувчи қизининг билдиришича (талабаларнинг қайси ўқув юртларида ўқишини ота-онаси бермаслигимизни сўрашди) ҳақиқатдан ўтган йил 1997 йилда туғилган болалардан қон олишган, бу йил эса 1998 йилда туғилганлар ўқувчилар қон топширишган.\nҚизнинг айтишича, икки ҳамшира гепатит касаллиги учун қон олиб текширишларини айтишган. Бироқ "сариқ касал" бўлган болалардан қон олишмаган.\nЯна бир оиланинг коллежда ўқийдиган фарзандининг сўзларига кўра, қон топширишларидан бир кун олдин ўқитувчилари "кейинги кун термосда қайноқ сув ва бир марталик кофе олиб келишлари"ни буюрган.\nУнинг сўзлашича, эртасига қон топширганларидан кейин ўқувчилар ўзлари олиб борган кофеларини ичганлар." Мениям, баъзи қизларнинг бошлари ҳам айланди", дейди у.\nШуниси қизиқки, иккала суҳбатдошнинг ҳам ота-онаси фарзанди қон топширганини билмаган, фарзандлари ҳам негадир келиб хабар беришмаган.\nҚарши марказидаги мактаблардан бирида ўқийдиган ўсмир бола қон топшириладиган куни бир неча синфдоши мактабга бормагани, кейин ўқитувчисига совға олиб берганларини айтади.\nҚаршилик яна бир хуқуқ фаоли Гулшан Қораева бундай тартиб ўзи медицина билим юртида ўқиб юрган 1996-97 йилларда ҳам бўлганини, бир марта қон топширганини айтади.\nНодир Аҳатовнинг таъкидлашича, халқаро ташкилотлар Ўзбекистонда йилига қанча қон топширилиши ва у қонлар айнан қайси йўллар билан келишини ҳам ўрганиб кўришлари керак. Кейин ўқувчиларнинг қонлари қаерга олиб кетилади, бу ҳам номаълум.\n"Халқаро донорлар куни" бор. Ана шу кунда мактаб ўқувчилари ва талабалардан ўзларининг хоҳишига зид равишда қон олинади. Бугун қон топширишга борамиз дейилади, олиб борилади. Одамлар ўз ҳуқуқларини билишмайди. Ўз ҳаққини талаб қилишни ота-онаси билмаса, болалар қаердан ўргансин? Қон олинса, унга ҳеч бўлмаганда ҳаққини бериш керак. Лекин болаларга бир сўм ҳам берилмайди. Бундан ташқари улар соғлигини ҳам йўқотишади", дейди ҳуқуқ фаоли Нодир Аҳатов.\nҚашқадарёдаги қон донорлиги билан боғлиқ ҳолат Ўзбекистоннинг бошқа ҳудудларида ҳам мавжудми? Бу тўғрисида маълумотлар бўлса, ёзиб юборишингизни сўраймиз.


«Юртимизда тизим ёки шифокорлар ўз ишларини уддалай олмадилар дейиш нотўғри» – штаб аъзоси – O'zbekiston Milliy paralimpiya qo'mitasi\n«Юртимизда тизим ёки шифокорлар ўз ишларини уддалай олмадилар дейиш нотўғри» – штаб аъзоси\nАОКАда Коронавирусга қарши курашиш штаби аъзоси Барно Абдусаматова иштирокида брифинг ўтказилди. Унда аҳолидан тушган саволларга жавоб қайтарилди.\nХусусан, мурожаатлардан бирида фуқаро Жаҳон соғлиқни сақлаш ташкилоти коронавирусдан тузалган беморларда антитаначалар шаклланган бўлса ҳам қайта касалланиш мумкинлигини инкор этмаётганини айтиб, бу ҳолат кимларда кузатилиши мумкинлиги ҳақида сўраган.\n“Коронавирус касаллиги ҳали охиригача ўрганилмаган ва ҳозирги кунга қадар изланишлар давом этаётган касалликдир. Олимлар ушбу касаллик билан қайта касалланиш мумкинлигини инкор этмаяптилар ва уларнинг фикрига кўра касаллик иммунитети паст, сурункали касаллиги бор ва касалликка қарши антитаначалари кам бўлган беморларда учраши мумкинлигини таъкидладилар. Изланишлар ушбу беморларда аниқланган вируслар жуда кўп маротаба мутацияга учраганини ҳам кўрсатмоқда.\nКўпчилик мен касалликдан қутилдим, антитаначалар бор деб ниқобсиз, масофани сақламасдан юришни бошладилар. Юқоридаги маълумотларга асосланиб, атрофдагиларни хавф хатарга қўймаслик учун ҳам барча санитария-гигиена қоидаларига тўлиқ риоя этишни тавсия этамиз”, – деди Барно Абдусаматова\nШунингдек, яна бир мурожаатда нима учун Ўзбекистонга чет элдан мутахассислар келяпти, бизнинг тизим ва тиббиёт ходимларимиз ўз ишларини уддалай олмаяптиларми, дея сўралган.\n«Юртимизда тизим ёки шифокорлар ўз ишларини удалай олмадилар дейиш нотўғри бўлади. Коронавирусдан соғайганлар кўрсаткичи ҳам буни исботлаб турибди.\nКоронавирус янги ва унинг очилмаган қирралари кўп. У географик тузилишга, об-ҳавога, иқлимга, маҳаллий шароитига ва одамларни олиб бораётган турмуш тарзига қараб турлича кечмоқда. Ҳар бир давлат тавсияларни маҳаллий шароитларга мослашган ҳолда ишлаб чиқади ва ҳар қандай вақтда уни тўлдириши ёки ўзгартириши мумкин. Шунинг учун ривожланган мамлакатларнинг малакали мутахассислари билан мунтазам тажриба алмашиб туриш хозирги кун талабидир. Олимлар турли давлатларга бориб нафақат амалий ёрдам берадилар, балки маҳаллий олимлар билан бирга ҳар бир мамлакатда изланиш ўтказадилар ва даволаш ва касалликни саралаш, ташхис қўйиш бўйича янги, замонавий ва қулай, самарали усулларни кашф этадилар ҳамда тажриба алмашадилар.\nАйтиш керакки, чет эл мутахассислари Ўзбекистон танлаган йўли ва тактикасига юқори баҳо бермоқдалар», – деди штаб аъзоси.\nУйчи жисмоний тарбия ва спорт техникумига қабул жараёнлари бошланди


Полиция Туркиянинг бир неча шаҳарларида рейд ўтказди\n27 ноябр 2020, Тошкент вақти: 16:43\nТурк полицияси мамлакатнинг бир неча йирик шаҳарларида рейд ўтказди ва ўнлаб одамни ҳисбга олди.\nTRT давлат агентлиги берган хабарга кўра, давлатга қарши намойишларга алоқадор кўрилган камида 25 киши Анқара, 13 киши Эскисеҳр ва яна кўплаб одам Истанбулда ҳибсга олинган.\nNTV турк телевидениеси берган маълумотга кўра, Эрдўғон ҳукумати Тақсимдаги тартибсизликка дўнган намойишларга масъул билган сўлчи сиёсий гуруҳларга алоқадор шахслар қўлга олинган.\nДушанба куни Туркия Бош вазири ўринбосари Булент Аринж тарқалишни истамаётган намойишчиларга қарши ҳарбий куч қўлланиши мумкинлигидан огоҳлантирган.\nБу қарийб уч ҳафтадан бери давом этаётган намойишларга нисбатан ҳабий куч қўллаш эҳтимоли ҳақидаги илк баёнотдир.\nДушанба куни Туркиянинг йирик касаба уюшмалари Истанбулнинг Тақсим майдонида намойишчилар полиция томонидан бостирилишга норозилик ўлароқ, бир кунлик умуммиллий иш ташлаш эълон қилган эди.\nМамлакатнинг Ички ишлар вазири ушбу иш ташлашни ноқонуний эканини айтиб, норозилар унинг "ҳуқуқий оқибатларига жавоб бериши"ни таъкидлаган.


Қирғизистонда уруш фахрийлари қандай рағбатлантирилади? Ўзбекистон билан таққос\n20:22 / 19.04.2017\nАйни вақтда Қирғизистонда Иккинчи жаҳон урушида қатнашган 647 нафар уруш фахрийси ҳаёт кечирмоқда. Бундай маълумотларни Қирғизистон меҳнат ва ижтимоий ривожланиш вазирлиги матбуот хизмати келтириб ўтди.\nВазирлик маълумотларига кўра, улар орасида 176 нафар Иккинчи жаҳон уруши ногирони ва 418 нафар уруш қатнашчиси, балоғатга етмаган даврида концлагерлар маҳбуси бўлган 25 киши ва Ленинград қамалини бошидан кечирган 28 киши бор.\nВазир Лунара Мамитованинг айтишича, Иккинчи жаҳон уруши фахрийлари республика бюджетидан ҳар ойлик ва ҳар йиллик тўловлар оладилар. 2010 йил январидан бошлаб фахрийлар имтиёзлар ўрнига қуйидагича пул компенсациялари олиб келадилар:\n– Иккинчи жаҳон уруши ногиронлари ва қатнашчилари, Ленинград қамалини бошдан кечирганлар ва концлагерларда балоғатга етмаган даврида маҳбус бўлганлар – 7 минг сом (жорий курс бўйича 102 доллар, 1 АҚШ доллари = 67,8 қирғиз соми);\n– ногиронликка эга, фронт ортида меҳнат қилганлар – 2 минг сом (30 доллар);\n– Иккинчи жаҳон уруши ногиронлари ва қатнашчиларининг бевалари, Иккинчи жаҳон урушидаги меҳнати учун мукофотлар олган фронт ортида меҳнат қилганлар – минг сом (15 доллар).\nШунингдек, Иккинчи жаҳон уруши ногиронлари ва қатнашчилари, балоғатга етмаган даврида концлагерлар маҳбуси бўлганлар ва Ленинград қамалини бошдан кечирганлар 2010 йилдан бошлаб 10 минг сом (147 доллар) миқдорида Қирғизистон президентининг ҳар ойлик умрбод стипендиясини олиб келадилар.\nМаълумотларга кўра, Ўзбекистонда Иккинчи жаҳон уруши қатнашчилари сони 1600 нафардан ортиқни ташкил қилмоқда. 2016 йилда уларнинг сони 2200 нафардан ортиқ бўлган.\n2013 йилда Иккинчи жаҳон урушида қатнашганлардан фақатгина 5200 нафари, фронт ортида меҳнат қилганларнинг эса 100 минг нафари ҳаёт эди.\n2012 йилда эса Ўзбекистонда 6632 нафар уруш қатнашчиси, 115 минг фронт орти меҳнаткашлари бор эди.\nУрушдан олдин Ўзбекистонда 6,5 миллионга яқин аҳоли яшаган бўлса, шундан 1,5 миллиони жангларда бевосита иштирок этган. 500 мингга яқин юртдошларимиз урушда ҳалок бўлган.\nУруш бошланиши билан фронт ҳудудларидан Ўзбекистонга кўчирилган 1 миллионга яқин оила ва болаларни эл-юртимиз қабул қилган.\nУруш ва меҳнат фахрийлари тегишли тартибда нафақа олишади.\nЎзбекистон ҳукумати ҳар йили 9 май муносабати билан Иккинчи жаҳон уруши қатнашчиларини рағбатлантириб келади.\nБу йил ҳам президент фармонига кўра 1941-1945 йиллардаги Иккинчи жаҳон уруши қатнашчилари ва ногиронларига 2 000 000 (икки миллион) сўм миқдорида бир марталик пул мукофоти белгиланган.\nШунингдек, Иккинчи жаҳон уруши қатнашчилари GM Uzbekistan автомобилларини навбатсиз олишади, ҳаж сафарига имтиёзли равишда боришади.\nБундан ташқари, Ўзбекистонда уруш қатнашчиларига санаторийларга бепул йўлланмалар берилади.\nҚирғизистон уруш фахрийси


Веналарнинг варикоз кенгайиши: аломатлари, сабаблари ва профилактикаси - Darakchi\nСАЛОМАТЛИК 20.11.2013, 18:38\nБиринчи босқич – ёқимсиз ҳислар ва оғриқ бўлмайди, фақат веналарнинг чиқиб қолгани, қизил “юлдузчалар” ва сонлар ёки болдирларда томир тўрларини кўриш мумкин, кечга яқин оёқларнинг енгил шишгани ҳис этилади.\nИккинчи босқич – болдир ва товон суягини бирлаштирувчи бўғимда кўзга ташланадиган шишлар асосан кечқурунлари ва юкламалардан кейин пайдо бўлади, кечаси болдир мушаклари тортишиши, увушиб қолиши, санчиши, жимирлаши сезилади.\nУчинчи босқич – оёқ шишлари кўзга ташланади, терида ва тери ости бириктирувчи тўқималарида қотган жойлар шаклланади, пигментация, дерматитлар пайдо бўлади, қичиш ва шишиш ҳисси пайдо бўлади.\nТўртинчи босқич – оёқ терисида трофик яралар ҳосил бўлади.\nАгар оёқларингизда оғирлик ҳис қилсангиз, оёқларингиз шишса, агар тизза остида, тўпиқда ёки болдирда кўплаб томир “юлдузчалари”, веналарнинг варикоз кенгайишини кўрсангиз, мутахассисга мурожаат қилинг. Вена томирларини УТТдан ўтказиш натижалари веналарни даволаш усулини белгилашда ёрдам беради.\nТомирлар варикоз кенгайишининг у ёки бу аломатлари ривожланган мамлакатлар аҳолисининг 70% да учрайди. Бу касалликка асосан аёллар мойил бўлади. Уларда варикоз 25-45 ёшлар оралиғида пайдо бўлади, эркакларда эса – 45-50 ёшларда. Ушбу хасталик ўзининг асоратлари билан хавфлидир. У ҳар тўртинчи беморда 10 йилдан сўнг ногиронликка олиб келади.\n- ўтроқ ҳаёт тарзи ёки оёқларда тикка туриб ишлаш (сартарошлар ва сотувчилар); - ортиқча вазн; - оғир юк кўтариш; - ҳомиладорлик, балоғатга етиш давридаги гормонал ўзгаришлар; - гормонал контрацептивларни қабул қилиш;- томирларни сиқувчи, танага ҳаддан ташқари ёпишиб турадиган кийимлар (ёпишиб турувчи жинси шимлар, қалин колготкалар, чулкилар, гольфилар ва резинаси сиқиб турувчи пайпоқлар, тўпиқни сиқувчи боғичли пойабзал); - оёқларни чалиштириб ўтириш; - кашандалик. Профилактика\n- агар узоқ вақт тикка туриш ёки ўтиришингизга тўғри келса, қулай вақт топилиши билан оғирликни оёқ учидан товонга ва товондан оёқ учига ҳамда бир оёқдан иккинчисига туширинг; - қон фаолроқ айланиши учун имконият топилганида зинапоядан юқорига ва пастга югуринг; - паст пошнали пойабзал кийинг – унинг баландлиги 4 см дан ошмаслиги керак, кечки базм туфлиларининг пошнаси эса – 6 см дан кўп бўлмагани маъқул; - бўш вақтингизда оёқларни бироз кўтарган ҳолда ётинг (улар юрак сатҳидан 15- 20 см баландликда бўлиши керак); - энг яхши профилактика воситаларидан бири – бу даволовчи трикотаж. Уни албатта кийиб юринг!


Сабзи нархи арзонлашиши кутилмоқда — вазирлик - Ishonch.uz\nБош саҳифа Жамият Сабзи нархи арзонлашиши кутилмоқда — вазирлик\nСабзи нархи арзонлашиши кутилмоқда — вазирлик\nСабзи одатда йилига 4 маротаба экилади. Ноябрь-декабрь ойларида «тўқсонбости» усулида экилади (ҳосил одатда март-апрель ойларида тўлиқ етилади). Тўқсонбости усулида экилган экинларнинг уруғлари қишки ёғингарчиликлар натижасида тупроқдаги намликка тўйиниб, эрта баҳорда ҳаво ҳарорати 4-5 С бўлгандаёқ бегона ўтлар уруғларидан олдин униб чиқади. 2021 йилда эртаки ҳосил олиш учун 2020 йил кеч кузда «тўқсонбости» усулида 30,3 минг гектар (ёки ўтган йилга нисбатан 5,8 минг гектар кўп) сабзи экилган. Ушбу усулда экилган сабзавот апрель-май ойларида бозорни етарли даражада сабзи билан таъминлаб турди, ва у ўртача ҳисобда 2000-2500 сўмдан сотилди.\n2021 йилнинг апрель-май ойларида ўртапишар сабзи навлари экилди: фермер хўжаликлари ва қишлоқ хўжалиги корхоналарининг асосий майдонларига — 15,2 минг гектар, аҳоли томорқа майдонларига — 18,4 минг гектар. Бундан ташқари фермер ва қишлоқ хўжалиги корхоналари томонидан ғалладан бўшаган 40,5 минг гектар майдонларга сабзи экиш режалаштирилган.\nРеспубликада сабзининг истиқболли, экспортбоп навлари (маҳаллий навлардан қизил сабзининг: «Мирзоий красная 228», «Нурли 70», «Фаровон», «Барака»; сариқ сабзининг – «Мирзойи желтая 304», «Мишак 195») экиб келинмоқда. Хорижий навлардан — «Шантане 2461», «Нантская 4», «Курадо шантане Ғ1», «Новая Курадо», «Каскаде Ғ1», «Карсон Ғ1» навлари сепилмоқда.\nАввалги саҳифаФарғона шаҳрида қалбаки менерал ўғит ишлаб чиқараётган яширин цех фаолияти фош этилди\nКейинги мақолаҲиндистонда коронавирус инфекцияси билан касалланганлар сони 30 миллиондан ошди


Машарипов ва Шукуровнинг нархи ошди. Аҳмедовники пасайди\n5 июнь, 2021, 21:18\nФутболчиларимизнинг нархи ошди!\nБиласиз, дунёга машҳур "Transfermarkt" портали футболчиларнинг трансфер нархини баҳолаб боради. Сайт Ўзбекистон терма жамоаси аъзоларининг янгиланган рейтингини эълон қилди.\nУнда бир нечта етакчи футболчиларимизнинг нархи ошганини кўриш мумкин. Айримларида бу кўрсаткич бироз пастлаган.\nЖумаладан, дарвозабонимиз Абдувоҳид Неъматов 600 (300 аввалгиси) минг еврога баҳоланган. "Шаржа" сафида ҳаракат қилаётган ярим ҳимоячи Отабек Шукуровнинг нархи 3 (2.5) миллион евро кўрсатилган. БАА чемпионатида якунланган мавсумни ўтказган Жалолиддин Машариповнинг нархи 2.8 (2) миллион евро этиб кўрсатилган.\nТерма жамоамиз сардори Одил Аҳмедовнинг нархи 800 (2) минг еврога тушган бўлса айни пайт унинг трансфери 1.2га баҳоланган. Икром Алибоев 50 минг (650 минг), Достон Ҳамдамов 200 минг (1.2 миллион) еврога арзонлади.\nКанчага тортишини хакикий бахосини келаётган уйинларда курамиз\nNega qolgan fudbolchilarniki yog masalan Shomurodovniki


Россиялик мулозим хорижий банкда пул сақлолмайди\nРоссия Давлат Думаси ҳукумат мулозимларининг хориж банкларида ўз ҳисобига эга бўлишини ва хориж ширкатлари акцияларини сотиб олишини таъқиқловчи қонун лойиҳасини охирги ўқишда қабул қилди.\nЧоршанба куни кечқурун қабул қилинган қонун лойиҳасида назарда тутилган тақиқ марказий ҳукумат расмийлари, Марказий банк бошқарув кенгаши аъзолари, вилоятларда ҳукумат лавозимларини эгаллаган шахслар, давлатга қарашли ширкат раҳбарларига тегишли.\nҲужжатда санаб ўтилган расмийларнинг хорижда кўчмас мулкка эга бўлиш ҳуқуқи тақиқланмаган.\nАммо улардан кўчмас мулк ва унинг қайси манбадан олинган маблағ ҳисобига сотиб олганини декларацияда кўрсатиши талаб қилинган.\nКоррупцияга қарши кураш чоралари доирасида қабул қилинган мазкур ҳужжат қонун кучига кириши учун, уни Федерация Кенгаши тасдиқлаши ва Россия президенти Владимир Путин имзолаши керак.


Сардоба сув омбори худудидан эвакуация қилинган аҳолини Янгиер шаҳрига қабул қилиш бўйича амалга оширилган ишлар тўғрисида – Telegraph\nСардоба сув омбори худудидан эвакуация қилинган аҳолини Янгиер шаҳрига қабул қилиш бўйича амалга оширилган ишлар тўғрисида\n@Sirdaryo May 01, 2020\nФото: Янгиер шаҳар ҳокимлиги\n2020 йил 1 май куни фавқулотда хабар берилганидан кейин зудлик билан Янгиер шаҳар ҳокими бошчилигидаги сектор раҳбарларидан иборат штаб Янгиер шаҳар ЙҲХХ биноси олдида йиғилиб вазифалар тақсимоти амалга оширишди.\nУнга кўра: Педагогика коллежи ётоқхонасига 700 нафар;\nТиббиёт коллежи ётоқхонасига - 150 нафар;\nГулистон давлат университетининг Янгиер шаҳридаги педагогика факултети ётоқхонасига - 600 нафар;\nФутбол академияси ётоқхонасига - 300 нафар фуқаролар жойлаштирилди.\nВазият тўлиқ назоратга олинган, саросимага тушишга асос йўқ.\nЯнгиер шаҳар ҳокимлиги Матбуот хизмати


18 июнь, 2019, 11:05 1127\nТеглар:Андижон | Александр Хомяков\n"Андижон"нинг янги бош мураббийи дебютини дуранг билан бошлади.\nСуперлиганинг 11-турида бира тўла икки нафар бош мураббий янги жамоаларида дебют учрашувларини ўтказишди. Масалан, Муҳсин Муҳаммадиев «Бухоро»да, Александр Хомяков эса «Андижон»да иш бошлаганидан хабардорсиз. Лекин иккала мураббий ҳам дебютида ғалаба нашидасини суришмади. Айниқса, Муҳаммадиевнинг «Бухоро»даги илк ўйини жуда омадсиз чиқди ва ўз майдонида «Пахтакор»дан қақшатгич мағлубиятни қабул қилиб олишди – 0:5. «Андижон» бўлса, ўз уйида Хомяков бошчилигида «Металлург»га қарши баҳсда тайёр ғалабани қўлдан чиқарди ва якунда беллашув дуранг билан тугади.\nОчиғи, андижонликлар янги мураббий бошчилигида 11-турда илк ғалабасини тантана қилишлари кутилаётганди. Бироқ бу нарса амалга ошмай қолди. Табиийки, бундан Хомяков ҳам ранжигани рост. Жамоанинг янги бош мураббийи эса беллашув тўғрисида умумий ҳолатдаги таассуротларини қуйидагича изоҳлади:\n- Ҳаммаси тушунарли, якуний натижадан умуман кўнглим тўлмади. Чунки «Андижон»даги дебют ўйинимни ғалаба билан тамомлашни жуда истагандим. Ўз навбатида бундай истакни футболчиларимизнинг юзидан ҳам билиб олишим мумкин эди. Масалага обьектив равишда ёндашадиган бўлсак, ўйинни ғалаба билан тамомлашга бўлган истак жуда юқори эди. Ўз навбатида уч очкони қўлга киритиш илинжида тўп сурдик. Бахтга қарши бир қанча вазиятларда ҳужумлардаги ҳаракатларимиз қовушмади. Айниқса, ҳимоядан ҳужумга ўтиш пайтидаги ҳаракатларимиздан унчалик қониққаним йўқ. Ўйиннинг иккинчи ярмида негадир биз кўпроқ ҳимояландик. Шундай экан, 1:1 ҳисобидаги дурангни ҳаққоний, учрашувга мос келадиган натижа деб биламан. Яна такрорлайман: ҳимоядан ҳужумга ўтиш пайтидаги футболчиларимизнинг ҳатти-ҳаракатларидан мутлақо қониқмадим. Бундай ҳаракатлар билан ғалаба қозониш амримаҳол. Яна такрорлашимга тўғри келади, натижа ҳаққоний.\nАлбатта, россиялик мутахассис ўзи таъкидлаганидек, «Андижон»даги дебют учрашувида ғалаба қозонишни жуда-жуда хоҳлаганини тан олди. Бунинг устига мураббий алмашгач, мухлислар ҳам жамоадан янада тажовузкор ва ранг-барнг ўйинни кутишганди. Аммо аксига олиб, шу куни андижонликларнинг ўйини яна эски манзарини эслатиб юборди. Яъни, мураббий алмашгач, ҳамма қандайдир ўзгаришларни кутишганди. Лекин қайд этилган ҳисоб ҳам шуни кўрсатадики, ҳозирча ҳаммаси ўша-ўша. Бу масалада эса Александр Андреевич ҳам фикрларимизга қўшилди.\n- Мен ҳам фикрингизга тўла қўшиламан. Учрашувга тайёргарлик ишлари жуда ўзгача руҳда кечди. Биз машғулотларда кўпроқ ҳужумдаги ўйинлар чоғида қандай ҳаракатланиш кераклиги устида кўпроқ ишладик. Ўз ўрнида ҳимояни ҳам унутиб қўймай, асосан марказни мустаҳкамлашга эътибор қаратдик. Лекин негадир баҳс чоғида машғулотлардаги тер тўкишнинг самарасини кўрмадим. Қолаверса, ўзимни сеҳргар деб ҳисобламайман. Негаки, қисқа фурсат оралиғида ҳаммасини бирданига ўзгартириб юборишнинг асло иложи йўқ. Боз устига жамоа кўникиб қолган ўзига хос услуб бор. Табиийки, бундай шароитда янги мураббийга осон бўлмайди. Жамоага келганимга кўп бўлмади. Ўйлайманки, қаршимдаги асосий вазифа қўл остимда бўлган футболчилар билан янада яқинроқ танишишдан иборат. Шундагина уларга ўйинни ташкил этиш борасидаги ўз фалсафам нималардан иборат эканлигини батафсил тушунтириб бера оламан. Мен кўпроқ ҳужумкор ва тажовузкор футболни ёқтираман. Ўз ўрнида бундай ўйин эвазига ишқибозларни стадионга кўпроқ чорлаш мумкин бўлади. «Металлург»га қарши учрашув натижаси стадионга йиғилган маҳаллий мухлисларни тўла қаноатлантирмаганлигини тушуниб турибман ва бунинг учун улардан узр сўрайман. Ахир биз уларни ғалаба билан хурсанд қила олмадик. Бошқа томондан олиб қараганда, клубдаги янги одам бўлганим учун мухлислардан бироз сабрлироқ бўлишлари кераклигини сўраб қоламан.\nХомяков тўғри гапирди, у сеҳргар мураббий эмас. Бундан ташқари, андижонликлар учун у янги мураббий ва ўз ўйин фалсафасини шакллантириши учун хоҳлаймизми-йўқми, барибир вақт талаб этилади. Бунинг устига ҳозирги таркибни ўзи тузмаган. Балки биринчи даврадан кейин у таркибда ўзи кўришни истаган футболчиларни жалб қилиши ҳам мумкин.\n- Ҳозирча бу хусусида гапиришга анча эрта. Биз мураббийлар ўйинчилардан нимани кутаётганимизни иложи борича уларга етказишга ҳаракат қиляпмиз. Юқорида айтганимдек, қўл остимдаги футболчиларни яқиндан билиб олишим учун улар билан кўпроқ мулоқот қилишим керак бўлади. Шу сабаб асосий урғуни навбатдаги учрашувга тайёргарлик кўришга берган ҳолда ишлаймиз. Таркибда сезиларли ўзгаришлар амалга ошадими, деган саволга жавоб қайтаришимга ҳали анча бор, - дея муносабат билдирди.\nАлександр Андреевич «Андижон»даги ўзининг иккинчи учрашувини эртага Ўзбекистон Кубоги доирасида «Бухоро»га қарши ўтказади. Албатта, бу Суперлига беллашуви ҳисобланмайди. Баъзи жамоалар эса асосий эътиборини Ўзбекистон Кубоги ёки Лига Кубогига эмас, балки Суперлигага қаратади. Бу борада Хомяков қандай йўл тутади? Унинг учун эртанги беллашув қандай аҳамиятга эга экан? Бу масалада бош мураббий шундай фикр билдирди:\n- Биласизми, биз учун ҳаммасидан кўра ғалаба нашидасини ҳис этиш муҳимроқ. Шундай экан, ўйинларни ажратиб ўтирмоқчи эмасмиз. Албатта, Ўзбекистон Кубоги доирасида ўтадиган учрашувга фақат ғалаба қозониш илинжида майдонга тушамиз. Фақат ғалабагина футболчиларда ўз кучига бўлган ишончни ва иштиёқни қайтариши мумкин. Тўғри, навбатдаги беллашувга ҳеч қанча вақт қолгани йўқ. Шу боис тайёргарлик кўриш учун вақт зиқ. Шундан келиб чиққан ҳолда бўлажак беллашувга иложи борича яхшироқ тайёргарлик кўришга ҳаракат қиламиз.\nБухаре пора подниматься по моему мнению туркменского специалиста не нужно было отпускать как говориться то, что имеем ни ценим.\nСабир килиб 37 ця\nРозимбойди ёкотиш керак футболист унака бумеди\nМы верим тебя\nУдачи тебя Саша\nАлександр Хомяков: "Навбаҳор"нинг ўринбосарлар жамоасига қарши ўйнашимизни билардик


“Кимлардир оилавий, ўғиллари ва куёвлари бошчилигида” – “Ўзбекгидроэнерго” АЖдан ваниҳоят садо чиқди - EFFECT.UZ\n“Ўзбекгидроэнерго” АЖ Сардобадаги тошқин бўйича расмий муносабат билдирди. Ушбу муносабат ижтимоий тармоқлар орқали эълон қилинди.\nУшбу муносабат EFFECT.UZ томонидан ҳеч қандай ўзгартиришсиз эълон қилинмоқда.\nУшбу фалокат оқибатларини бартараф этиш, табиий офат ҳудудидан вақтинчалик эвакуация қилинган аҳолига ҳар томонлама ёрдам бериш мақсадида президент Шавкат Мирзиёев раҳбарлигида Ҳукумат комиссияси ташкил этилиб, тезкор чора-тадбирлар амалга оширилмоқда. Қутқарув ишларига кўплаб вертолёт ва махсус техникалар жалб этилган бўлиб, сув омбори яқинидаги қишлоқлар аҳолиси эвакуация қилинди.\nМутахассислар томонидан ушбу табиий офатга ёмғир ёғиб, кучли шамол бўлганлиги сабаб қилиб келтирилмоқда. Сардоба сув омбори тўғонининг бир қисми ўпирилиши оқибатида сув оқими аҳоли пунктлари, коммуникация тармоқлари ва қишлоқ хўжалиги майдонларига катта зарар етказди. Ҳукумат комиссияси томонидан фавқулодда вазият оқибатларини бартараф этиш, аҳолини хавфсиз ҳудудларга эвакуация қилиш ва уларга ҳар томонлама ёрдам бериш бўйича барча чора-тадбирлар кўрилди.\nТаъкидлаш жоизки, офатдан жабрланган ҳар бир инсон алоҳида эътиборга олиниб, ҳамма уй-жой ва озиқ-овқат билан таъминланмоқда. Воқеа жойига муҳтарам Президентимиз Шавкат Мирзиёев зудлик билан етиб бориб, маҳаллий аҳоли билан учрашди. Табиий офат ҳудудидан аҳоли тезкорлик билан эвакуация қилинди. Сув омборида содир бўлган табиий офат талофатларини бартараф этиш юзасидан Ҳукумат комиссияси тузилди. Ҳукумат комиссияси томонидан сув омборининг 6-пикетида жадаллик билан хавфни олдини олиш борасида барча зарурий чора-тадбирлар амалга оширилмоқда.\nШу ўринда, эвакуация қилинган аҳоли учун вилоятлардан саховат карвонларида озиқ-овқат, кийим-кечак ва зарурий маҳсулотлар етказиб берилмоқда. Аммо, ушбу нохуш вазиятдан фойдаланган ҳолда, ўзини “ҳақиқий ватанпарвар” деб ҳисоблайдиган, амалда қўлидан бир иш келмайдиган баъзи бир қўштирноқ ичидаги “ҳамюртларимиз” томонидан табиий офатдан бошқача тус берилган шаклда масъул идора ва ташкилотларга лой чаплаш, бўҳтон қилиш ҳолатлари кузатилмоқда.\nХўш, мазкур сув омборида содир бўлган табиий офатни турли видеоларга олиб, турлича талқин этишдан ҳамда халқимизни ваҳимага солишдан кимга нима наф? Мазкур вазиятдан фойдаланиб, ҳар хил асоссиз маълумотлар, турли бўҳтонларни тарқатиш орқали вазиятдан фойдаланиш кимга керак?\nУшбу фалокатнинг табиий офат натижасида келиб чиққанлигини барча, бутун бошли халқимиз кўриб турибди. Халқимизга кимнидир айбдор қилиб кўрсатиш, асоссиз равишда мағзавани ағдариш, бу йўлда, оила аъзоларини ҳам аралаштиришдан нима наф бор?! Бундан ким манфаатдор?!\nШу каби саволларга ўринли жавоб берилиши керак. Сардоба сув омбори 2017 йилда қуриб битказилганлиги ҳақида хабаримиз бор. Сув омборининг қурилишидаги ишлар илмий-техник асосланган, кенг кўламли соҳа мутахассислари иштирокида тасдиқланган қурилиш режалари, барча лаборатория текширувларидан ўтказилиб, босқичма-босқич амалга оширилади.\nАгарда, сув омборида содир бўлган табиий офатда кимнидир айбламоқчи бўлсак, нега унда ўтган уч йил давомида бирон-бир нохуш ҳодиса рўй бермади? Сув иншооти қурилишида заррача хатоликка йўл қўйилган, деб тахмин қиладиган бўлсак, унда нима сабабдан ушбу фалокат ўша йилнинг ўзида содир бўлмади?!Айтиш жоизки, табиий офат ўз номи билан қурилиш ишларининг сифати ёки муайян бир вақтга қараб содир бўлмайди.\nБу вазиятда бир тану-у, бир жон бўлиб, халқимизга далда бўлишимиз керак. Неча йиллар давомида кеча-ю-кундуз хизмат қилган фидойи ва заҳматкаш қурувчиларни бугун биргина бўҳтонли гаплар билан айбдор деб топиб, уларни устидан ҳар хил иғволар тарқатиш жуда асоссиз туюлмоқда. Худдики, қурувчилар ёки бу ишга масъул бўлган ташкилот ва идоралар ушбу ҳодиса бўлишини билиб туриб, атайлаб қилгандек…\nҲақли савол туғилади. Айтингчи, сиз айблаётган инсонларнинг оиласи ҳақида тўлиқ маълумотга эгамисиз?! Ана шундай мақолалардан бирида келтирилган маълумотдаги хатоликларни келтириб ўтмоқчиман. Биринчидан, сиз номини булғаётган одамнинг қизлари йўқ. Қизлари бўлмагандан кейин, куёвлари қаердан бўлсин?! Ўғил фарзандлари эса умуман бошқа соҳаларда фаолият юритади. Шундай экан, ушбу маълумотларнинг ҳақиқатга тўғри келмаслигини ўзи яққол ҳақиқат. Яна бир савол. Гидротехник иншоот яъни сув омбордаги эксплуатация жараёнлари қай тартибда амалга оширилган?\nШу ўринда гидротехник иншоотлардан фойдаланиш бўйича “Гидротехника иншоотларининг хавфсизлиги тўғрисида”ги Қонуни қабул қилинган.Мазкур қонуннинг 9-моддасига кўра гидротехника иншоотларини эксплуатация қилувчи ташкилотнинг асосий вазифалари белгиланган. Шунга кўра, гидротехника иншоотининг мунтазам текшириб турилишини таъминлаш ҳамда гидротехника иншоотининг авариясини тугатиш учун мўлжалланган моддий захираларни яратишга масъуллиги белгилаб берилган.\nҲар бир гидротехник иншоотлари унинг эксплуатация қилиш шарт-шароити ҳамда белгиланган синфдан келиб чиққан ҳолда алоҳида фойдаланиш қоидалари ишлаб чиқилади. Ишлаб чиқилган фойдаланиш қоидаларига кўра ҳар бир гидротехник иншоот яъни сув омборлари мунтазам равишда шу жумладан, техник ишончлигини яъни натура кузатуви (назорат ўлчаш асбоб ва қурилмалари) ишлари олиб бориш вазифаси юклатилган.\nШу ўринда гидротехник иншоотлари сув омборлари эксплуатация қилиш жараёнида синфларга бўлинади ва бу синфларни эксплуатация қилиш учун масъул ташкилотлар белгиланган. Шу ўринда I, II ва III класс бўлган гидротехника иншоотларининг техник ҳолати ва бехатар ишлаши устидан назорат Ўзбекистон Республикаси Сув хўжалиги вазирлиги ҳузуридаги “Давсувхўжаликназорат” давлат инспекцияси (кейинги ўринларда “Давсувхўжаликназорат” давлат инспекцияси деб аталади) томонидан, мукаммаллиги учинчи классдан паст бўлган гидротехника иншоотлари бўйича эса — иншоотларнинг мансублигига кўра, Ўзбекистон Республикаси Сув хўжалиги вазирлиги, “Ўзбекэнерго” АЖ ва “Ўзбекгидроэнерго” АЖ томонидан амалга оширилади.\nМазкур синфлар лойиҳа кўрсатгичларига биноан белгиланади яъни сув омбор миқёсида олинса, унинг сув йиғиш қобилияти ва авария натижасида атрофдаги ҳудудга сув босиш хавфига кўра белгиланади. Сардоба сув омбори белгиланган кўрсатгичга кўра I синфга кўра экспулатация қилинди. Экслуатция жараёнида мунтазам равишда инспекторлик текшируви ҳамда лозим бўлган ҳолларда инструментал текширувларни амалга ошириши белгиланган.\nШундай экан, ушбу оғир ва синовли вазиятда кимнидир айблашдан олдин, бу хусусида аниқ маълумотлар асосида иш кўриш мақсадга мувофиқдир. Тўғри ва асосли маълумотларни эса, табиий офат юзасидан тузилган Ҳукумат комиссиясининг хулосаси орқалигина билишимиз мумкин.\nБиз ишонамизки, халқимиз ушбу синовдан ҳам ўзининг мустаҳкам иродаси, сабр-бардоши ва фидойи саъй-ҳаракатлари билан мардонавор ўтади. Зеро, Президентимиз томонидан таъкидланганидек, “Бу ҳеч ким кутмаган синов. Биринчи ҳаракатимиз одамларни эҳтиёт жойларга кўчириш бўлди. Энг катта масала – ўлим бўлмаслиги. Оқсоқоллар, маҳалла раислари ва нозирларидан илтимос қиламан: одамларни йиғиб, уйларга, палаткаларга жойлаштириб, озиқ-овқат билан таъминлаб, маҳалла-маҳалла саранжом қилиб олишимиз керак. Бунинг учун ҳамма куч ва воситаларни сафарбар қиламиз. Шароит яхши бўлмагунча биронта раҳбар кетмайди. Сабр қилиб, оғирликни елкамизга олиб, чидашимиз керак. Биронта хонадон, биронта одам эътиборсиз қолмайди”.\nҲозирда тўғондан сув чиқиши тўхтатилган. Тошган сув оқими Оқолтин туманидан ўтувчи Абай аналига туширилиб, Жиззах вилоятидаги Арнасой кўлига йўналтирилган. Президентимиз томонидан вазият шахсий назоратига олинган.\nTeglar:Sardoba suv ombori, Ўзбекгидроэнерго АЖ\nШавкат Мирзиёев Гулистонга эвакуация қилинган одамлардан кўнгил сўраб, Тошкентга қайтди


Қирғизистон собиқ президенти Атамбаев ватандошларига мурожаат билан чиқиш қилди: Собиқ президентни қўлга олишнинг имкони бўлмади - zarnews.uz\nҚирғизистон собиқ президенти Атамбаев ватандошларига мурожаат билан чиқиш қилди: Собиқ президентни қўлга олишнинг имкони бўлмади\nҚароргоҳига хужум уюштирилгандан сўнг Қирғизистоннинг собиқ президенти Алмазбек Атамбаев мурожаат билан чиқиш қилди. У қуролли кучларни ўз халқига ўқ отмасликка чақирди.\n“Қуролли кучлар вакилларига мурожаат қилмоқчиман: ўз халқингизга ўқ отманг, буларнинг барчаси сизлар учун жудаям аянчли якун топади”, - давлатнинг собиқ раҳбари сўзларини Рамблер “Апрель” телеканалига таяниб келтирди.\nАтамбаевни Чуйск вилоятининг Кой-Таш қишлоғидаги қароргоҳида ҳибсга олиш махсус тадбири кеча кечқурун бошланган. Мамлакатнинг собиқ раҳбарининг уйини Қуролли кучлар вакиллари ўққа тутишган, жавобан унинг тарафдолари ҳам ўт очишган.\nТўқнашув чоғида 47 киши шифохонага ётқизилган, улардан 22 таси миллий хавфсизлик қўмитасининг ҳодимлари, иккитаси ИИВ ходимлари ва 23 киши оддий фуқаролар. Битта махсус бўлим жангчиси ҳалок бўлган. Собиқ президентни қўлга олишнинг имкони бўлмади.\nАтамбаев Қирғизистонга 2011 йилдан 2017 йилгача бошчилик қилган. Бир ой илгари мамлакат парламенти уни собиқ президент статусидан ва дахлсизлигидан маҳрум қилишга қарор чиқарганди, уни коррупцияга алоқадорлиги ҳақида шубҳаланишганди.


Тадбиркорлар учун янги қабулхона – Сурхон тонги\nБош саҳифа / Сиёсат / Тадбиркорлар учун янги қабулхона\nИюн 1, 2019\tСиёсат Изоҳ қолдириш 621 Кўрилди\nЮртимизда инновацион ғояларни кенг жорий қилиш, кичик бизнес ва хусусий тадбиркорликни ривожлантириш, солиқ тизимини тубдан ислоҳ қилиш, имтиёзли кредитлар ажратилиши тадбиркорларга анча енгиллик туғдирди. Натижада, тадбиркорлик субъектлари сони 2,3 бараварга ўсди.\nАммо шунга қарамай, аҳолининг тадбиркорлик фаолиятига кенгроқ ва фаол жалб этишга тўсқинлик қилувчи ҳолатлар ҳали ҳам мавжуд эди.\nO’zLiDeP фаоллари орасида тадбиркорлар кўпчиликни ташкил этади. Жойларда ўтказилган учрашув ва сайёр қабулларда эса тадбиркорларимиз фаолиятида учраётган тўсиқлар юзасидан мурожаат қилишади. Давлатимиз раҳбарининг жорий йил 14 майдаги “Тадбиркорлик фаолиятини қўллаб-қувватлаш ва ҳимоя қилиш тизимини тубдан такомиллаштириш чора-тадбирлари тўғрисида”ги фармони кўпчилик учун айни муддао бўлди.\nФармонга биноан, эндиликда жойларда Ўзбекистон Республикаси Бош вазирининг тадбиркорлар мурожаатларини кўриб чиқиш қабулхоналарининг ташкил этилиши, улар билан сайёр қабуллар ўтказиш тадбиркорларнинг кўплаб муаммоларига ечим топилишига имкон яратади. Айниқса, секторлар ва ҳудудий ташкилотлар раҳбарларининг тадбиркорлар ҳуқуқлари ва қонуний манфаатларини таъминлаш бўйича фаолияти тўғрисидаги ахборот ҳар чоракда тадбиркорлар мурожаатларини кўриб чиқиш қабулхоналари томонидан тегишли халқ депутатлари Кенгаши сессияларида муҳокама қилиш учун киритилиши амалий натижалар сари яна бир муҳим қадам бўлди.\nЭнг муҳими, масъул ташкилотлар томонидан тадбиркорликни ривожлантиришга тўсқинлик қилаётган сабаб ва шароит ҳудудлар ва соҳалар кесимида доимий равишда таҳлил қилиб борилади. Натижада, мавжуд камчиликларни бартараф этиш, мамлакатда ишбилармонлик муҳитини яхшилаш борасида яхлит тизим шакллантирилади. Бу тадбиркорга ҳам, халққа ҳам, давлатга ҳам фойда келтиради.\nO’zLiDeP вилоят Кенгаши раиси\nОлдинги Тадбиркор соҳтамиди?..\nКейинги Янги темир йўл станцияси